title: The Jive Five

text: Ensisinglen menestyksen myötä yhtye pääsi Dick Clarkin Caravan of Stars -kiertueelle, jonka muita esiintyjiä olivat twistin "isä" Chubby Checker, Paul Anka, Duane Eddy, The Shirelles ja Clarence "Frogman" Henry.


title: The Jive Five

text: Yhtyeen toinen single "Never Never" ei menestynyt edeltäjänsä tavoin, mutta nousi kuitenkin kansalliselle listalle.


title: The Jive Five

text: Vuoden 1962 puolella ilmestyi kolmas single "No Not Again". Se ei kuitenkaan menestynyt, koska sen tyylilaji oli ostavan yleisön mielestä vanhentunut modernimman soul-tyylin vallatessa alaa.


title: The Jive Five

text: Seuraava single "What Time Is It" menestyi hieman paremmin, ja nimikappale oli myöhemmin suosittu oldies-konserttien yhteydessä jo nimensäkin perusteella.


title: The Jive Five

text: Single "These Golden Rings" nousi vain R&B-listalle, vaikka sen nimikappale on useiden keräilijöiden mielestä yhtyeen paras esitys. Kappale alun perin King Recordsille levyttäneen The Strangers -yhtyeen tuotantoa.


title: The Jive Five

text: Vuonna 1963 ilmestyivät singlet "Johnny Never Knew" ja "Rain".


title: The Jive Five

text: Cahanin Beltone Records lopetti toimintansa vuonna 1964, koska Cahan ei enää saanut uutta menestyslevyä ja hänellä oli kolmen miljoonan dollarin oikeusjuttu jakelijansa King Recordsin kanssa.


title: The Jive Five

text: Beltone Recordsin arkistoihin jäi neljä julkaisematonta laulua: "Hurry Back", "You Know What I Would Do", "The Girl with the Wind in Her Hair" ja "I Don't Want to Be without You Baby". Kaksi viimeksi mainittua Les Cahan antoi kuitenkin The Corsairs -yhtyeen levytettäväksi Leopard-sivumerkilleen. Jive Fiven tulkitsemina kaikki neljä kappaletta julkaistiin vuonna 1983.


title: The Jive Five

text: Beltone Recordsin kaaduttua ns. britti-invaasio The Beatles -yhtyeen johdolla oli alkamassa ja tämä söi Jive Fivenkin suosiota. Yhtye levytti kuitenkin vanhalla doo-wop-tyylillään kappaleet "Kiss, Kiss, Kiss" ja "United". Jälkimmäinen oli alun perin The Love Notesin tuotantoa. Jive Fiven tyyli muuttui tämän jälkeen soulin suuntaan, ja menestyneimpiä kappaleita olivat "I'm a Happy Man", "Sugar" ja "I Want You to Be My Baby". Levy-yhtiöinä olivat tällöin United Artists, Musicor ja Decca.


title: The Jive Five

text: Sopimuksellisista syistä yhtye joutui sitten muuttamaan nimensä The Jyve Fyveksi.


title: Man-saaren tuomari

text: Man-saaren tuomari ("The Manxman") on Alfred Hitchcockin ohjaama mykkäelokuva vuodelta 1929.


title: Man-saaren tuomari

text: Elokuvan tarina on kolmioodraama, jossa lapsuudenystävät, köyhä kalastaja Pete ja juristi Philip, rakastuvat pubin pitäjän tyttäreen Kateen. Kate lupautuu Petelle, kun tämä lähtee Afrikkaan hankkimaan omaisuutta, mutta unohtaa lupauksensa ja lämpenee Philipille. Kriitikko Harri Römpötti arvioi tarinan koskettavaksi.


title: Man-saaren tuomari

text: Elokuva on entisöity viimeisenä British Film Instituten (BFI) Hitchcockin mykkäelokuvien entisöintihankkeen yhteydessä, jossa kaikki yhdeksän säilynyttä elokuvaa kunnostettiin. Sen sanotaan näyttävän uunituoreelta. Alkuperäinen negatiivi oli säilynyt, ja se entistettiin digitaalisella tekniikalla. Entistetyn elokuvan ensi-ilta oli Lontoossa Empire-teatterissa, jossa aikoinaan 1896 pidettiin Britannian ensimmäinen elokuvaesitys. Elokuvaan on tehnyt uuden musiikin Stephen Horne, joka on toiminut BFI:ssä säestäjänä 1990-luvun alkupuolelta.


title: Man-saaren tuomari

text: Elokuva on esitetty aiemmin Suomessa ainoastaan vuonna 1929 Helsingin Kino-Palatsissa. KAVA esittää koko entistetyn sarjan Orion-teatterissa vuonna 2013.


title: Maurien valta-aika Gibraltarilla

text: Maurien valta-aika Gibraltarilla kesti 727 vuotta, kauemmin kuin sitä seuranneet espanjalaisten ja brittien valta-ajat tähän mennessä. He perustivat monet kaupungin nykyisistä rakenteista, mutta useimmat rakennukset ovat tuhoutuneet tai vaurioituneet sotien ja piiritysten aikana, niiden päälle on rakennettu uusia tai niitä on muokattu niin että alkuperäistä rakennetta on vaikea tunnistaa.


title: Maurien valta-aika Gibraltarilla

text:
Umaijadien sotapäällikkö Tarik ibn Zijad aloitti Espanjan valtauksen juuri Gibraltarilta. Espanjaa hallinneet visigootit olivat sekaannuksen tilassa, ja Ceutan visigoottikreivi Julian lupasi avustaa muslimeja Espanjan valloituksessa. Tangerin kuvernööri Tarik ibn Zijad lähti liikkelle Ceutasta ja rantautui Gibraltarille huhtikuussa 771. Gibraltarilla hän kokosi joukkonsa ja valtasi Pyreneiden niemimaan Roderikilta. Gibraltaria alettiin kutsua nimellä "Jebal Tarik", ”Tarikin vuori”, johon niemimaan nykyinenkin nimi pohjautuu.
Muslimivallan alkuvuosina Al-Andalusta eli muslimien hallitsemaa aluetta Iberian niemimaalla johdettiin Damaskoksesta käsin. Umaijadien dynastia jakaantui kuitenkin kilpaileviin osiin, ja Abd-al-Rahman pakeni Syyriasta Córdobaan vuonna 756. Hän perusti Córdoban emiraatin, josta tuli Córdoban kalifaatti. Vuoteen 1031 mennessä kalifaatti kuitenkin hajosi kilpaileviin pieniin kuningaskuntiin eli taifoihin. Suurimmat näistä olivat Sevillan, Granadan, Toledon ja Zaragozan taifat. Gibraltar kuului Sevillan taifaan. Algecirasin kuvernööri pelkäsi pohjoisafrikkalaisten muslimien hyökkäystä ja perusti Gibraltarille linnoituksen. Ensimmäisen kaupungin paikalle rakensi vasta almohadikalifi Abd al-Mu'min. Hän kutsui kaupunkia nimellä Medinat al-Fath, voiton kaupunki, ja sen rakennustyöt alkoivat 1160. Kaupungin suunnittelusta vastasivat Al-Andaluksen kuuluisimmat arkkitehdit. Kaupunkiin rakennettiin suuri moskeija, hallitsijan palatsi (joka ilmeisesti sijaitsi nykyisten kylpylän jäänteiden kohdalla), suojamuurit, tuulimylly, maanalainen vesisäiliö ja vesihuoltojärjestelmä sekä satama. Muurien suojaamasta kaupungista oli vain yksi kulkureitti mantereelle, Bab-al Fatuhiksi kutsuttu portti. Tuonaikaisen moskeijan paikalla on nykyisin Gibraltarin katedraali.


title: Maurien valta-aika Gibraltarilla

text: Muslimien ja kristittyjen yhteenotot jatkuivat Pyreneillä, ja vuonna 1252 enää kaksi muslimikuningaskuntaa oli jäljellä. Vuonna 1309 Ferdinand IV oli piirittänyt Algecirasin ja havainnut Gibraltarin olevan haavoittuvainen. Hän lähetti Alonso Pérez de Guzmánin valtaamaan sen. Gibraltar antautui kuukauden piirityksen jälkeen. Se ei kuitenkaan pysynyt kristittyjen käsissä kuin muutaman vuosikymmenen ajan. Euroopassa oli ollut nälänhätiä ja kulkutauteja, ja muslimeilta vallatuille alueille oli vaikea löytää asukkaita. Kuningas Ferdinand IV:n vuonna 1310 laatima Gibraltarin peruskirja kuvastaa epätoivoa, sillä siinä sanotaan että kaupunkiin huolitaan kansalaisiksi kaikenlaista väkeä, jopa rosvoja, varkaita, murhaajia ja avionrikkojia. Turvapaikka evättiin vain maanpetokseen syyllistyneiltä.


title: Maurien valta-aika Gibraltarilla

text: Pohjois-Afrikkalaisiin berbereihin kuuluneet Merinidit valtasivat Gibraltarin vuonna 1333 neljän ja puolen kuukauden piirityksen jälkeen. Merinidien jälkeen Gibraltaria hallitsivat Grenadasta käsin valtaan nousseet Nasridit. Heidän aikanaan rakennettiin niin sanottu Moorish Castle, eli maurilinnoitus. Sen parhaiten säilynyt osa, "Tower of Homage" tai "Calahorra", oli pystytetty jo Almohadien aikana, mutta meronidit vahvistivat ja laajensivat sitä. He lisäsivät muureja, torneja ja portteja myös muualle Gibraltarin alueelle, ja kaupunki laajeni niiden suojissa. Se ulottui Gibraltarinvuorelta merenrantaan ja kattoi siis nykyisen Gibraltarin pohjoisimman osan. Kaupunki jakaantui kolmeen osaan: vanhaan kaupunkiin, linnoitettuun satamaan ja eteläosien asuinalueeseen, jota kutsuttiin nimellä Turba al Hamra, "punainen hiekka" mikä viittasi alueen maaperään. Linnoitusta ympäröivään vanhaa kaupunkiin eli kasbahiin pääsi vain yhden portin kautta; tuo portti on edelleen pystyssä ja sitä kutsutaan nimellä "Bab el-Granada", Granadan portti. Satama-aluetta suojasivat muurit ja tornit, ja sinne rakennettiin kolme porttia. Portit säilyivät myöhemmille ajoille, ja saivat vuorollaan espanjan- ja englanninkieliset nimetä. Niistä yksi johti maihin (Puerta de Espanja tai Landport), yksi merelle (Puerta de la Mer tai Casemates Gates) ja yksi asuinalueelle (myöhemmin Puerta de la Barcina tai Barcina Gate).


title: Maurien valta-aika Gibraltarilla

text: 1300-luvun puolivälissä Kastilian ja Leónin hallitsija Alfonso XI yritti karkottaa muslimit. Hän uhrasi taisteluun varallisuutensa ja armeijansa, mutta onnistui lopulta valtaamaan Algecirasin kahden vuoden piirityksen jälkeen vuonna 1344. Kerättyään voimia jonkun aikaa hän keskittyi Gibraltarin valtausyrityksiin, mutta hyökkäys tyrehtyi vuonna 1350 kun Alfonso kuoli ruttoon.


title: Maurien valta-aika Gibraltarilla

text: Medina Sidonian herttua valloitti 1462 Gibraltarin takaisin kristityille Reconquistan aikana. Valloitus ajoittui Pyhän Bernhard Clairvauxlaisen juhlapäivään, ja hänen nimettiin kristityn Gibraltarin suojeluspyhäksi.


title: Tšingis-kaanin ratsastajapatsas

text: Tšingis-kaanin ratsastajapatsas on 40 metriä korkea patsas Tšingis-kaanin kunniaksi. Patsas sijaitsee Tuul-joen vieressä 54 kilometrin päässä Mongolian pääkaupungista Ulan Batorista. Patsaan alla sijaitseva museorakennus on 10 metriä korkea. Patsas maksoi 4,1 miljoona Yhdysvaltain dollaria.


title: Saxén

text: Saxén on muun muassa seuraavien henkilöiden sukunimi:


title: Adolf von Bonsdorff

text: Adolf von Bonsdorff (14. lokakuuta 1862 Helsingin maalaiskunta – 31. maaliskuuta 1928 Helsinki) oli suomalainen koulumies ja poliitikko. Hän oli Helsingin ruotsalaisen reaalilyseon rehtori 1893–1901, mutta hänet erotettiin poliittisista syistä. Sitten 1902–1908 hän oli Helsingin kansakoulujen tarkastaja, suojelukasvatuksen va. tarkastaja 1909–1924, kouluhallituksen lastensuojeluosaston päällikkö 1918–1924 ja sosiaaliministeriön lastensuojelun ylitarkastaja vuodesta 1924. Hänen toiminnalleen perustui uusi lastensuojelulaki.


title: Adolf von Bonsdorff

text: Hän oli aatelissäädyn jäsen valtiopäivillä 1894–1906. Hän oli ”Kagaalin” jäsen ja järjesti passiivista vastarintaa 1900–1905, kuului jääkäriliikkeen tukemiseksi perustettuun komiteaan ja oli 1916–1917 ulkomaanvaltuuskunnan puheenjohtaja, jossa tehtävässä hän pyrki herättämään Saksassa ja Ruotsissa ymmärtämystä Suomen itsenäisyydelle.


title: Adolf von Bonsdorff

text: Bonsdorff kannatti rotuhygieniaa ja oli huolissaan esimerkiksi siitä, että kehitysvammaisilla oli oikeus lisääntyä. Keväällä 1926 hallitus nimitti hänen aloitteestaan komitean tutkimaan "degeneroituneiden" ihmisten steriloimisen mahdollisuutta ja tekemään asiasta lakiehdotuksen. Komitean mietintö ei sellaisenaan edennyt, mutta eduskunta sääti Bonsdorffin jo kuoltua pakkosterilointilain.


title: Axel Edvard Bonsdorff

text: Axel Edvard Bonsdorff (21. joulukuuta 1839 – 25. heinäkuuta 1919) oli suomalainen geodeetti ja kenraali.


title: Axel Edvard Bonsdorff

text: Axel Bonsdorff syntyi Haminassa, jossa hänen isänsä Nils Robert Bonsdorff (k. 1859), sittemmin Hartolan kirkkoherra, oli Haminan kadettikoulun matematiikan opettajana. Bonsdorff kävi itsekin Haminan kadettikoulun ja aloitti palvelusuransa Venäjän armeijassa aliluutnanttina Astrakanin krenatöörirykmentissä 1858. Hän suoritti vuosina 1860–62 Pietarin Tykistöakatemian ja vuosina 1866–70 Yleisesikunta-akatemian kurssin. Bonsdorff johti geodeettisia töitä mm. Turkestanissa ja perusti Tashkentiin tähtitieteellisen observatorion. Vuonna 1884 Bonsdorff siirrettiin johtamaan sotilastopografisia ja -geodeettisia töitä Suomeen. Tässä tehtävässä hän oli vuoteen 1903. Tämän jälkeen, vuosina 1904-1913, hän johti hanketta nimeltä "Venäjän läntisten raja-alueiden trigonometrinen mittaus". Tuossa tehtävässä hänen alaisuutensa kuuluivat kaikki geodeettiset työt Venäjän länsirajan lähiseuduilla, Suomi mukaan lukien. Bonsdorff yleni sotilasarvoissa aina kenraalimajuriksi 1888 ja kenraaliluutnantiksi vuonna 1901. Kun hän erosi palveluksesta vuonna 1913, hänelle myönnettiin jalkaväenkenraalin arvo.


title: Axel Edvard Bonsdorff

text: Bonsdorff julkaisi lukuisia tutkimuksia geodesiasta, tähtitieteestä ja pallotrigonometriasta; hän mm. johti venäläis-skandinaavisesta astemittauksesta maaellipsoidin vakiot ja selvitti Encken komeetan radan häiriöitä. Suomen maantieteellisen seuran Fennia-aikauskirjassa hän julkaisi Suomen rannikon maankohoamista käsitteleviä tutkimuksia.


title: Axel Edvard Bonsdorff

text: Axel Bonsdorff kuoli Hangossa 1919.


title: Karloman (major domus)

text: Karloman ( n. 706 – 17. elokuuta 754) oli Austrasian major domus. Hän oli Kaarle Martellin ja tämän vaimon Chrotrudin poika ja frankkien ensimmäisen karolingikuningas Pipin Pienen vanhempi veli.


title: Karloman (major domus)

text: Kaarle Martellin kuoltua 741 Karloman ja Pipin Pieni perivät isänsä viran major domuksena. Karlomanista tuli Austarasian major domus ja Pipinistä Neustrian. Grifo, Martellin poika toisesta avioliitosta, vaati myös osan valtakuntaa, mutta Karloman ja Pipin pakottivat hänet vetäytymään luostariin vuonna 742.


title: Karloman (major domus)

text: Usean vuoden ajan Karloman ja Pipin toimivat yhteistyössä, ja valtakunta säilyi rauhallisena. Karlomanin aloitteesta he asettivat vuonna 743 kuninkaaksi Kilderik III:n.


title: Karloman (major domus)

text: Vuonna 747 Karloman luopui asemastaan major domuksena ja vetäytyi luostarielämään. Hän perusti Monte Soratten luostarin ja vietti sen jälkeen suurimman osan loppuelämäänsä Monte Cassinon luostarissa. Vuonna 754 Karloman jätti luostarin pyytääkseen, että kuninkaaksi noussut Pipin ei marssisi Italiaan. Pipin ei kuunnellut veljeään, vaan sulki tämän tyrmään Viennessä. Karloman kuoli vankeudessa 17. elokuuta 754. Hänet on haudattu Monte Cassinoon.


title: Axel Robert von Bonsdorff

text: Axel Robert von Bonsdorff (1869–1945) oli suomalainen lääkäri ja toimi Nummelan parantolan ylilääkärinä sen perustamisesta 1903 alkaen. Hän oli merkittävä henkilö taistelussa tuberkuloosia vastaan Suomessa. Hän oli Helsingin yliopiston dosentti 1925–1929 ja sai professorin arvonimen 1928. Von Bonsdorffin puoliso oli Anna Matilda Bremer ja ottolapsi Robert von Bonsdorff (s. 1907).


title: Carl von Bonsdorff

text: Carl Gabriel von Bonsdorff (9. lokakuuta 1862 Kangasala – 19. joulukuuta 1951 Helsinki) oli suomalainen historiantutkija. Hän oli Helsingin yliopistossa Suomen ja Skandinavian historian ylimääräinen professori 1915–1927. Hän tutki läänityslaitoksen ja Suomen kaupunkilaitoksen historiaa ja vaikutti tutkimuksellaan "Ålands ställning under Finlands förening med Sverige" (1920) siihen, että Ahvenanmaan katsottiin kuuluvan Suomeen.


title: Carl von Bonsdorff

text: Von Bonsdorffin vanhemmat olivat piirilääkäri Carl Edvard von Bonsdorff ja Hilda Fredrika Dahl. Von Bonsdorffin puoliso vuodesta 1887 oli Bertha Johanna Sumelius (1863–1950). Von Bonsdorffin veli oli Axel Robert von Bonsdorff ja poikansa lääkäri ja sisätautiopin professori Bertel von Bonsdorff.


title: Carl von Bonsdorff

text: Von Bonsdorff kirjoitti ylioppilaaksi 1880, valmistui filosofian kandidaatiksi 1884, filosofian lisensiaatiksi 1887 ja väitteli filosofian tohtoriksi 1887. Hän laajensi tietämystään ja teki tutkimusta Ruotsissa 1885–1899 useaan otteeseen, Itämeren maissa 1888, Berliinissä ja Kööpenhaminassa 1889–1890 sekä Pietarissa 1911.


title: Carl von Bonsdorff

text: Työuransa von Bonsdorff aloitti valtionarkiston ylimääräisenä virkamiehenä 1884–1889, hän toimi myös 1885–1895 historianopettajana Hilja Tavaststjernan rouvasväenkoulussa sekä yksityisessä ruotsinkielisessä tyttökoulussa 1893–1899. Helsingin yliopistossa von Bonsdorff työskenteli 1887 Pohjoismaiden historian ruotsinkielisenä dosenttina, hoiti lainopin ylioppilaiden Pohjoismaiden historian opetusta 1888–1911, Suomen, Venäjän ja Pohjoismaiden historian virkaa toimittavana professorina vuosina 1891–1915 moneen otteeseen, pohjoismaiden historian ylimääräisenä professorina 1898 ja Suomen ja Skandinavian historian professorina 1915–1927.


title: Carl von Bonsdorff

text: Valtiopäiville von Bonsdorff osallistui aatelissäädyn edustajana 1888–1897 ja 1904–1906. Åbo Akademin toimintaa pohtineessa komiteassa hän oli jäsenenä 1913–1918, maakunta-arkistokomitean jäsenenä 1917 ja Helsingin kaupungin historiatoimikunnan jäsenenä vuodesta 1913. Suomen Historiallisen Seuran jäsenenä hän oli vuodesta 1889 ja kahdesti seuran puheenjohtajana. Suomen Tiedeseuran jäsen hän oli vuodesta 1905 ja puheenjohtajana 1921–1922, Suomen kirkkohistoriallisen seuran hallituksen jäsen 1920–1929, Svenska litteratursällskapet i Finland -seuran hallituksen jäsen 1917–1934, Ehrensvärd-seuran puheenjohtaja 1922–1936 ja hallituksen jäsen vuodesta 1936. Historiallisen Yhdistyksen kunniajäseneksi von Bonsdorff valittiin 1932, Åbo Nationin inspehtorina hän toimi 1926–1927 ja hänet valittiin myöhemmin sen kunniajäseneksi.


title: Carl von Bonsdorff

text: Carl-pojan syntyessä isä von Bonsdorff toimi piirilääkärinä Kangasalla, josta perhe 1870-luvun alussa muutti Tampereelle. Kotona puhuttiin ruotsia, mutta suomenkielisellä asuinseudulla lapsi oppi myös suomen. Tampereen yläalkeiskoulussa opetettiin joitakin aineita suomeksi, joten poika harjaantui myös kirjoittamaan suomeksi. Kun Carl von Bonsdorff lapsuudessaan oppi kaksikieliseksi, ei hänestä koskaan tullut kielitaistelijaa monen muun aikalaisensa ja kollegansa tapaan. Nuorempana hän suosi kyllä fennomaanien ajatuksia, vaikka myöhemmällä iällä samaistuikin ruotsinkielisiin.


title: Carl von Bonsdorff

text: Tampereella ei ollut lukiota, joten nuori Carl päätti jatkaa opintojaan Turussa, jossa hänellä oli sekä isän että äidin puolen sukulaisia. Opinnot Turun klassillisessa lyseossa viitoittivat myös tulevan elämänuran. Lyseon historian opettajana oli historioitsija Karl Konstantin Tigerstedt (1822–1902). Hän sai Carlin innostumaan historiasta niin, että tällä aina oli aineessa korkein arvosana. Tigerstedt julkaisi 1876–1887 kirjoitussarjan "Bidrag till Kexholms läns historia under drottning Kristinas regering" ja varmaan kiinnostus 1600-lukua kohtaan näkyi myös opetuksessa. Myöhemmin Carlin ensimmäiset tieteelliset tutkimukset kohdistuivat juuri Kristiinan aikaan.


title: Carl von Bonsdorff

text: Helsingin yliopistossa historia oli Carl von Bonsdorffin pääaine, vaikka hän oli kiinnostunut myös filosofiasta, jota hän luki sekä koulussa että yliopistossa. Hän kuunteli Yrjö Sakari Yrjö-Koskisen luentoja, luki hänen teoksiaan ja tutustui opettajaansa myös henkilökohtaisesti. Von Bonsdorff ei ollut opettajastaan kovin vaikuttunut, sillä tämä oli kuiva luennoitsija ja tällä oli voimakas kansallinen näkökulma, joka erosi huomattavasti oppilaan liberaaleista katsomuksista. Läheisin von Bonsdorffin mielenkiinnon kohde tuntui olevan Pohjoismaiden historia. Hänen englannin ja ranskan kielen taitonsa oli niihin aikoihin melko vaatimatonta ja ehkä sekin vaikutti, että aineen dosenttina oli pikkuserkku Ernst Palmén, josta 1884 tuli Suomen, Venäjän ja Pohjoismaiden historian professori Yrjö-Koskisen siirryttyä senaattiin. Palmén oli eläväinen ja innostava luennoitsija, mutta opiskeluvuosien jälkeen hänen välinsä von Bonsdorffiin eivät olleet hyvät kielipoliittisten näkemyserojen vuoksi.


title: Carl von Bonsdorff

text: Epävarmuus vaivasi von Bonsdorffia uran valinnan suhteen. Hän aikoi oppikoulun opettajaksi, mutta valmistuttuaan maisteriksi hän päätti valita tieteellisen uran. Suomessa ja Ruotsissa tehdyt kaksivuotiset tutkimukset valmistuivat 1886, jolloin lisensiaattiväitöskirja näki päivänvalon. "Om donationerna och förläningarna samt frälseköpen i Finland under drottning Kristinas regering" -nimisen tutkimuksen näkökulma oli hallinnollinen ja aihe taloushistoriallinen. Siinä tutkittiin 1600-luvun historian keskeistä kysymystä, miten paljon runsaat läänitykset vähensivät kruunun tuloja. Suomessa aihetta ei aiemmin juuri ollut tutkittu, ja taloushistoria oli noihin aikoihin muutenkin suuren mielenkiinnon kohteena.


title: Ernst Bonsdorff

text: Ernst Jakob Waldemar Bonsdorff (23. tammikuuta 1842 Hamina – 9. helmikuuta 1936 Helsinki) oli suomalainen matemaatikko, pedagogi ja tietokirjailija.


title: Ernst Bonsdorff

text: Bonsdorffin isä Nils Robert Bonsdorff toimi matematiikan ja miekkailun opettajana Haminan kadettikoulussa mutta siirtyi pian pojan syntymän jälkeen Hartolan kirkkoherraksi. Hänen vaimonsa oli Ida Charlotta Forsell (1846–1923). Geodeetti Axel Edvard Bonsdorff oli Bonsdorffin veli. Bonsdorff oppi lapsena suomalaisessa ympäristössä suomen kielen. Hän opiskeli Porvoon Kymnaasissa, tuli ylioppilaaksi 1859, valmistui maisteriksi Helsingin yliopistosta vuonna 1863 ja väitteli filosofian tohtoriksi 1871.


title: Ernst Bonsdorff

text: Bonsdorff nimitettiin vuonna 1863 vasta perustetun Jyväskylän seminaarin matematiikan lehtoriksi. Ennen opettajantoimeen ryhtymistään hän teki yhdeksän kuukauden mittaisen opintomatkan Eurooppaan tutustuen kansakouluihin ja opettajankoulutukseen Saksassa, Sveitsissä ja Ruotsissa. Vuonna 1875 Bonsdorff siirtyi Hämeenlinnaan kaksi vuotta aikaisemmin toimintansa aloittaneen suomalaisen normaalilyseon matematiikan ja luonnontieteiden yliopettajaksi. Normaalilyseon siirtyessä Helsinkiin vuonna 1887 Bonsdorff seurasi mukana. Eläkeelle hän jäi vuonna 1910. Bonsdorffin molemmat tehtävät olivat suomalaisessa opettajankoulutuksessa uraa uurtavia. Bonsdorff kirjoitti suuren joukon matematiikan oppikirjoja ja tehtäväkokoelmia; niiden merkitys esimerkiksi matematiikan suomenkielisen sanaston vakiinnuttajana on ollut suuri. Hän toimi myös tieteen suomenkielisen kansantajuistamisen alalla. Vuonna 1899 Bonsdorff julkaisi suosituksi tulleen kirjan "Tähtitiede" ja 1882 Galois-teorian esittelyn "Ekvatioonioppi substituutioteorian kannalta".


title: Ernst Bonsdorff

text: Paitsi pedagogi ja oppikirjojen tekijä, Bonsdorff oli myös huomattava matemaatikko. Hänen väitöskirjansa "Den geometriska theorin för complexa funktioner tillämpad på elliptiska integralen af första ordningen" on ensimmäinen Suomessa julkaistu funktioteorian alaan kuuluva tutkimus. Vuonna 1875 Bonsdorff teki toisen pitkän ulkomaanmatkan Saksaan. Osin tämämn matkan tuloksena hän julkaisui useita invarianttiteorian tutkimuksia. Yksi niistä oli "Härledning och geometrisk tydning av de viktigaste kombinanterna i det ternära kubiska formsystemet", Bonsdorffin pätevyysnäyte Helsingin yliopiston matematiikan professuuria varten. Hän kuitenkin hävisi keväällä 1876 tiukan kilpailun Lorenz Lindelöfin vapautuneesta virasta ruotsalaiselle Gösta Mittag-Lefflerille. Bonsdorff kirjoitti muös tutkimuksia säännöllisistä monikulmioista. Yksi niistä, vuonna 1910 julkaistu, on ensimmäinen suomalaisen matemaatikon englanniksi julkaisema artikkeli. Bonsdorff sai professorin arvonimen vuonna 1884. Suomalaisen Tiedeakatemian jäsen hän oli vuodesta 1908 ja Tiedeakatemian esimies 1912–1913. Vuonna 1923 julkaisemassaan muistelmateoksessa "Elämäni varrelta" Bonsdorff ei kuitenkaan mainitse toimintaansa matemaatikkona ollenkaan.


title: Ernst Bonsdorff

text: Bonsdorff oli perustamassa Suomi-, Pohjola- ja Kullervo-vakuutusyhtiöitä. Hän julkaisi vakuutusmatemaattisia tutkimuksia ja ensimmäisen suomenkielisen vakuutusmatematiikan oppikirjan "Vakuutustieteen matemaattiset alkeet" vuonna 1919. Vuosina 1906–1918 Bonsdorff toimi kauppaopetuksen tarkastajana.


title: Ernst Bonsdorff

text: Vuosien 1891–1901 säätyvaltiopäivillä Bonsdorff oli Porvoon hiippakunnan koulunopettajien edustajana pappissäädyn jäsen.


title: Hjalmar von Bonsdorff

text: Hjalmar von Bonsdorff (26. marraskuuta 1869 Helsinki – 5. huhtikuuta 1945 Tukholma, Ruotsi) oli suomalainen meriupseeri. Hän palveli Venäjän laivastossa vuosina 1891–1898 ja siirtyi sen jälkeen Suomen luotsilaitoksen palvelukseen. Hän osallistui Venäjän laivastossa Japanin sotaan 1904–1905 ja ensimmäiseen maailmansotaan. Suomen sisällissodassa von Bonsdorff oli everstin arvoisena armeijan palveluksessa toimien Mikkelin suojeluskunta-alueen esikuntapäällikkönä sekä Savon rintaman päällikkönä. Keväällä 1918 hän sai nimityksen Ahvenanmaan sotilaskuvernööriksi ja vt. maaherraksi. Hän sai tehtäväkseen kukistaa ahvenanmaalaisten separatistiset pyrkimykset. Vuonna 1919 von Bonsdorff oli jonkin aikaa Suomen laivaston esikuntapäällikkö ja maaliskuusta heinäkuuhun laivaston vt. päällikkö. Hän erosi palveluksesta samana vuonna, jolloin hän sai kontra-amiraalin arvon. Sen jälkeen hän keskittyi lähinnä hoitamaan Sipoossa omistamaansa Söderkullan kartanoa. Talvi- ja jatkosodan aikana hän oli ylipäällikön erikoistehtävissä, lähinnä jakaen haavoittuneille kunniamerkkejä sairaaloissa.


title: Hjalmar von Bonsdorff

text: Von Bonsdorff tunnettiin avoimena kansallissosialismin ja antisemitismin kannattajana. Hän oli perustamassa Isänmaallista Kansanpuoluetta vuonna 1932 ja kuului myös Suomen Kansan Järjestöön sekä toimi lyhyen aikaa kansallissosialistisen "För frihet och rätt" -lehden päätoimittajana. Vuosina 1940–1942 hän oli suomenruotsalaisten kansallissosialistisen järjestön Samfundet Folkgemenskapin puheenjohtaja. Jatkosodan päätyttyä hän pakeni syyskuussa 1944 Ruotsiin ja kuoli siellä seuraavana keväänä.


title: Hjalmar von Bonsdorff

text: Sipoon Söderkullassa on von Bonsdorffin kunniaksi nimetty kaksi katua: Amiraalintie ja Amiraalinkuja. Vasta keväällä 2015 Sipoon kunnan nimistötoimikunta sai tietää von Bonsdorffin kansallissosialistisesta taustasta.


title: Hjalmar Gabriel von Bonsdorff

text: Hjalmar Gabriel von Bonsdorff (12. heinäkuuta 1858 Helsinki – 5. maaliskuuta 1932 Helsinki) oli suomalainen lääkäri.


title: Hjalmar Gabriel von Bonsdorff

text: Von Bonsdorffin vanhemmat olivat tilanomistaja, vapaaherra Hjalmar Erik Gabriel von Bonsdorff (1826–1905) ja Ulrika Karolina Wasenius. Hän pääsi ylioppilaaksi Helsingin ruotsalaisesta normaalilyseosta 1876 ja valmistui Helsingin yliopistosta filosofian kandidaatiksi 1879, filosofian maisteriksi ja lääketieteen kandidaatiksi 1882 sekä lääketieteen lisensiaatiksi 1886. Von Bonsdorff väitteli Helsingin yliopistossa lääketieteen tohtoriksi 1889, sai dosentuurin 1891 ja toimi kirurgian ylimääräisenä professorina Helsingin yliopistossa 1902–1918. Vuonna 1919 hänestä tuli lääkintäkenraalimajuri. Hänen merkittävin työuransa oli Helsingin Diakonissalaitoksen kirurgisen (1897–1918) ja lastenosaston (1906–1914) ylilääkärin tehtävät. Hän oli myös 1919–1926 Suomen armeijan ylilääkäri ja 1928–1932 suojeluskuntien ylilääkäri. Hän oli kiinnostunut myös esimerkiksi tapaturmavakuutus- ja sairaanhoitajaopetuskysymyksistä.


title: Hjalmar Gabriel von Bonsdorff

text: Von Bonsdorff oli naimisissa vuodesta 1886 Julia Maria Sofia Hirnin kanssa. Hän oli Adolf von Bonsdorffin velipuoli.


title: Ilmari Bonsdorff

text: Toivo Ilmari Bonsdorff (15. helmikuuta 1879 Hämeenlinna – 17. lokakuuta 1950 Lahti) oli suomalainen geodeetti ja tähtitieteilijä. Hän oli Helsingin yliopiston tähtitieteen ja geodesian dosentti vuodesta 1906. Vuodesta 1908 hän toimi Pulkovan tähtitornin vakinaisena astronomina. Sitten hän oli Helsingin geodeettisen laitoksen ensimmäinen johtaja 1918–1949. Hän edusti Suomea Balttisessa geodeettisessa komissiossa ja oli sen yleissihteeri 1924–1948. Melkein kaikkien Suomen ja Neuvostoliiton välisten rajankäyntikomissioiden puheenjohtajana hän oli 1921–1947.


title: Ilmari Bonsdorff

text: Bonsdorff tutki painovoiman ja luotiviivan poikkeamia, napavariaatiota ja absoluuttisia deklinaatioita. Hän kehitti auringonpimennyksen avulla menetelmän, jolla voitiin mitata valtamerien yli ulottuvia välimatkoja.


title: Maire Ojonen

text: Elsa Maire Ojonen (o.s. Valtonen; 17. kesäkuuta 1916 Tuprova – 14. tammikuuta 1995 Kotka) oli suomalainen kuvataiteilija ja laulaja, joka tunnetaan parhaiten Harmony Sisters -yhtyeen jäsenenä.


title: Maire Ojonen

text: Ojonen oppi laulamaan ja soittamaan kitaraa lapsena Kotkan Pelastusarmeijassa äitinsä kanssa. Hän kirjoitti ylioppilaaksi Kotka Svenska Samskolanista ja opiskeli myös Ateneumissa.


title: Maire Ojonen

text: Maire Ojonen teki ensimmäisen soololevynsä "Pieni sydän" vuonna 1939 salanimellä Laulusirkka. Vuonna 1950 hän aloitti soololaulajan uran, menestyskappaleinaan muun muassa ”Domino”, ”Kuolleet lehdet”, ”Joet tulvimaan itke” (Cry Me a River) ja ”C’est si bon”.


title: Maire Ojonen

text: Ojonen muutti Yhdysvaltoihin vuonna 1957 Harmony Sistersin hajoamisen jälkeen. Asuttuaan muutaman vuoden Suomessa hän muutti vuonna 1992 uudelleen Chicagoon, mutta juuri ennen kuolemaansa 78-vuotiaana hän muutti takaisin Kotkaan.


title: Jakob Bonsdorff

text: Jakob (Jacob) Bonsdorff (1763–1831) oli suomalainen teologi. Hän oli itämaisen kirjallisuuden dosentti Turun akatemiassa 1786, teologian dosentti 1788 ja professori 1807–1829. Hän oli vuoden 1817 virsikirja- ja kirkkokäsikirjakomiteoiden jäsen. Häntä on pidetty aikansa oppineimpana ja lahjakkaimpana teologina. Hän julkaisi myös käännöksiä ja huomautuksia raamatunkäännökseen. Hänen muunkielisiäkin runojaan on arvostettu.


title: Jakob Bonsdorff

text: Hänen veljensä oli teologi Johan Bonsdorff (1772–1840).


title: Johan Bonsdorff

text: Johan Bonsdorff (1772–1840) oli suomalainen teologi. Hän valmistui filosofian kandidaatiksi 1792 Porthanin oppilaana ja opiskeli itämaisia kieliä Uppsalan yliopistossa. Hän toimi vuodesta 1794 kyseisten aineiden dosenttina Turun akatemiassa. Vuodesta 1802 hän oli yliopiston kirjaston kirjastonhoitaja. Vuodesta 1807 hän oli itämaisten kielten ja kreikan professori ja vuodesta 1812 kreikan kirjallisuuden professori. Häntä on pidetty rationalistisena teologina, ja hän osoitti vapaamielisyyttä myös valtiollisissa kysymyksissä puolustamalla esimerkiksi Arwidssonia, ja siksi häntä kehotettiin pyytämään virkavapautta, minkä hän sai 1823, kuitenkin täysin eduin. Hän jäi täysin palvelleena eläkkeelle 1832.


title: Johan Bonsdorff

text: Hänen veljensä oli teologi Jakob Bonsdorff (1763–1831).


title: Johan Gabriel von Bonsdorff

text: Johan Gabriel von Bonsdorff (1795–1873) oli suomalainen juristi, kameralisti. Hän väitteli lakitieteen tohtoriksi 1818 ja toimi senaatin kamari- ja tilitoimituskunnan kamreerina vuodesta 1826. Erotessaan virasta 1844 hän sai valtioneuvoksen arvon, mutta jatkoi työtä julkisissa tehtävissä. Hän oli ministerivaltiosihteeri Alexander Armfeltin ystävä, ja siksi hänellä oli vaikutusvaltaa maan asioihin.


title: Pehr Adolf von Bonsdorff

text: Pehr Adolf von Bonsdorff (27. lokakuuta 1791 Turku – 11. tammikuuta 1839 Helsinki) oli suomalainen kemisti. Hän oli Turun akatemian kemian apulainen vuodesta 1818, professori vuodesta 1823 ja siirtyi yliopiston mukana Helsinkiin. Bonsdorff opiskeli myös ulkomailla, Tukholmassa, Lontoossa ja Pariisissa. Hän julkaisi tutkimuksia epäorgaanisen kemian ja mineralogian aloilta, ja merkittävimpiä ovat hänen kaksoissuoloja käsittelevät tutkimuksensa. Ruotsin tiedeakatemia palkitsi hänet 1836 kultamitalilla tutkimuksesta, jonka aiheena on metallien hapettuminen ilmassa.


title: Pehr Adolf von Bonsdorff

text: Hänen isänsä oli Gabriel von Bonsdorff.


title: Wäinö Bonsdorff

text: Wäinö Waldemar Bonsdorff (1880–1952) oli suomalainen kemisti ja taloustieteilijä. Hän oli Kauppakorkeakoulun kemian ja tavaraopin professori vuosina 1920–1941 ja toimi korkeakoulun rehtorina 1919–1941. Hän julkaisi tutkimuksia epäorgaanisen ja fysikaalisen kemian alalta sekä oppikirjoja, kuten "Analyyttinen kemia" ( 1911). ja "Epäorganinen kemia ja tavaraoppi" (1913).


title: Kiinansinisade

text: Kiinansinisade ("Wisteria sinensis") on puuvartinen köynnöskasvi.


title: Kiinansinisade

text: Kiinansinisade voi kasvaa 25 m pitkäksi. Se kukkii toukokuussa, ja siemenet kypsyvät syys-lokakuussa. Kukat muistuttavat vaaleanpunaisia, valkoisia tai vaaleanviolettejä hernekasvien kukkia, ja muodostavat noin 30 cm pitkiä roikkuvia kukkaterttuja. Varret voivat tulla 25 cm paksuiksi, ja niiden pintaa peittää harmaan ruskea kaarna. Kiiltävän tummanvihreät lehdet koostuvat 7-13 noin 7 cm pitkästä lehdykästä. Siemenkodat ovat litteitä, 15 cm pitkiä ja karvaisia. Kiinansinisadetta on vaikea erottaa japaninsinisateesta ja on mahdollista että ne risteytyvät.


title: Kiinansinisade

text: Sopivassa ympäristössä kiinansinisade voi kasvaa todella suureksi ja vanhaksi. Suurin tunnettu yksilö on Sierra Madressa Kaliforniassa kasvava köynnös, joka istutettiin vuonna 1892, ja johon nykyisin puhkeaa yli 1,5 miljoonaa kukkaterttua vuosittain.


title: Kiinansinisade

text: Kiinansinisade on kotoisin Kiinasta ja muualta Itä-Aasiasta. Sitä kasvatetaan koristekasvina, ja se on levinnyt luontoon tulokaslajina ainakin Ranskassa ja Yhdysvalloissa. Se voi tappaa puita, joiden ympärille se kietoutuu, ja syrjäyttää alkuperäisiä kasvilajeja.


title: Nico Friman

text: Nico Friman (s. 19. tammikuuta 1994 Vantaa) on suomalainen jääkiekkoilija, joka pelaa Mestis-joukkue TuTossa. Hän toimii joukkueen varakapteenina. Friman on pelipaikaltaan oikea laitahyökkääjä. Hän laukoo oikealta.


title: Nico Friman

text: Friman on Tuusulan Kiekon kasvatti. Hän pelasi juniorina sittemmin Jokereissa, jossa Friman voitti C-nuorten Suomenmestaruuden vuosina 2009 ja 2010. Kaudeksi 2011–2012 hän siirtyi Helsingin IFK:hon, jossa Friman voitti A-nuorten Suomenmestaruuden vuonna 2012.


title: Nico Friman

text: SM-liigadebyyttinsä Friman teki 27. lokakuuta 2012 vieraissa Hämeenlinnan Pallokerhoa vastaan. Hän sai ottelussa jääaikaa 3.14 minuuttia. Kaikkiaan Friman pelasi kauden 2012–2013 aikana kolme SM-liigaottelua. Hän pelasi harjoituskaudella myös yhden European Trophy -ottelun. Friman vietti suurimman osan kaudestaan kuitenkin HIFK:n A-nuorissa, joiden kolmanneksi paras pistemies hän oli tehoilla 9+21=30. Friman jakoi myös joukkueen sisäisen pistepörssin voiton kevään 2013 pudotuspeleissä Christian Buchertin kanssa tehoilla 1+3=4. Hän edusti HIFK:ta kauden aikana myös Junior Club World Cupissa.


title: Nico Friman

text: Kaudeksi 2013–2014 Friman siirtyi pelaamaan Venäjän nuorten sarjaa, MHL:ää itävaltaiseen EC Salzburgiin. Kaudeksi 2014–2015 hän palasi HIFK:n A-nuoriin, joiden paras pistemies ja syöttäjä Friman oli tehoilla 22+24=46. Hän jakoi myös kevään 2015 pudotuspeleissä joukkueen sisäisen tehotilaston voiton Miro-Pekka Saarelaisen ja Antton Mönkäreen kanssa lukemalla +4.


title: Nico Friman

text: Kaudeksi 2015–2016 Friman siirtyi vuoden mittaisella sopimuksella Mestis-joukkue Kiekko-Vantaaseen. Marraskuussa 2015 hän teki kuudessa ottelussa tehot 6+2=5 ja Friman valittiin Mestiksen kuukauden tulokaspelaajaksi. Joulukuussa seura lainasi hänet kuukauden mittaisella try-out -sopimuksella Espoo Bluesiin. Hän pelasi kymmenen ottelua tehden kolme syöttöpistettä. Hän ei kuitenkaan päätynyt jatkamaan joukkueessa. Blues tarjosi Frimanille loppukauden sopimusta, mutta hän päätti kuitenkin jatkaa Kiekko-Vantaassa suuremman roolin ja joukkueen paremman sarjasijoituksen myötä. Friman jakoi Kiekko-Vantaan sisäisen maalipörssin voiton Joel Lehtisen ja Jere Laineen kanssa ja oli Lehtisen jälkeen joukkueen toiseksi paras pistemies tehoilla 14+15=29. Hän voitti myös Kiekko-Vantaan sisäisen tehotilaston lukemalla +10. Kevään 2016 pudotuspeleissä Friman oli joukkueen paras maalintekijä neljällä osumallaan.


title: Nico Friman

text: Friman siirtyi kaudeksi 2016–2017 jatkamaan Mestis-uraansa vuoden mittaisella sopimuksella Jokipoikiin. Hän oli joukkueen toiseksi paras maalintekijä ja kolmanneksi paras pistemies tehoilla 13+14=27. Kaudeksi 2017–2018 Friman siirtyi vuoden mittaisella sopimuksella Kokkolan Hermekseen. Hänelle ei kuitenkaan löytynyt joukkueesta sopivaa roolia. Friman kärsi myös loukkaantumisista. Hän teki pelaamassaan 14 runkosarja- ja yhdessä Suomen Cupin ottelussa vain kaksi syöttöpistettä, kunnes Frimanin sopimus Hermeksen kanssa purettiin hänen omasta aloitteestaan tammikuussa 2018. Noin viisi päivää myöhemmin Friman siirtyi loppukauden sopimuksella TuToon. Hän voitti kauden päätteeksi Mestis-hopeaa.


title: Nico Friman

text: Kaudeksi 2018–2019 Friman nimettiin TuTon varakapteeniksi.


title: Nico Friman

text: Friman on pelannut yhteensä kymmenen nuorten ja 28 poikien maaottelua. Hän on kuulunut Suomen alle 16-vuotiaiden maajoukkueen kapteenistoon.


title: Nico Friman

text: Friman on koulutukseltaan merkonomi.


title: Niko Karhu

text: Niko Antero Karhu (s. 13. toukokuuta 1993 Turku) on suomalainen jääkiekkopuolustaja, joka pelaa Mestis-joukkue TuTossa. Elite Prospects -sivuston mukaan hän on isokokoinen puolustava puolustaja, joka pelaa vahvasti omassa päässä. Karhun hyökkäyspään taidot ovat kuitenkin rajalliset ja hänellä on kehitettävää kiekollisessa pelissä.


title: Niko Karhu

text: Karhu on TuTon kasvatti. Hän debytoi miesten peleissä 17-vuotiaana kaudella 2010–2011, jolloin Karhu pelasi TuTon Mestis-joukkueessa 21 runkosarja- ja kolme karsintasarjan ottelua tehden kaksi syöttöpistettä. Kaudella 2011–2012 hän mahtui TuTon Mestis-joukkueen kokoonpanoon vain kolmessa ottelussa. Tammikuussa 2012 Karhu siirtyi Turun Palloseuran A-nuoriin.


title: Niko Karhu

text: Toukokuussa 2012 Karhu teki kaksivuotisen SM-liigasopimuksen TPS:n kanssa. Hän teki SM-liigadebyyttinsä 27. lokakuuta 2012 Espoo Bluesia vastaan, jolloin Karhu sai jääaikaa 6.22 minuuttia. Liigauransa avausmaalin hän teki 19. tammikuuta 2013 Rauman Lukkoa vastaan. Yhteensä Karhun tulokaskausi 2012–2013 toi 24 runkosarjaottelussa tehot 1+1=2. Hän kuului TPS:n nuoren osaston onnistujiin. Noin puolet kaudestaan Karhu pelasi vielä A-nuorissa, joiden varakapteenina hän toimi.


title: Niko Karhu

text: Myös kauden 2013–2014 Karhu pelasi suurimmaksi TPS:n A-nuorissa. Hän pelasi TPS:n SM-liigajoukkueessa 24 runkosarja- ja seitsemän European Trophy -ottelua tehopistein 1+2=3. Karhu pelasi kauden aikana myös kaksi ottelua lainalla Mestis-joukkue KooKoossa lokakuussa 2013. Kaudella 2014–2015 hän ehti pelata TPS:ssä vain kahdeksan runkosarja- ja viisi CHL-ottelua. Marraskuussa 2014 seura lainasi Karhun loppukaudeksi TuToon. Kaudella 2015–2016 hän jatkaa joukkueessa vuoden mittaisella sopimuksella.


title: Mighty Morphin Power Rangers (3. tuotantokausi)

text: Mighty Morphin Power Rangersin 3. tuotantokautta alettiin esittää Yhdysvalloissa 2. syyskuuta 1995 Fox Kids -kanavalla. Sarjassa seurattiin kuutta teiniä, joille viisas ja hyväntahtoinen tietäjä Zordon oli aiemmin antanut kyvyn muuttua Power Rangereiksi. Näiden teinien tehtävänä oli estää Lord Zeddiä ja Rita Repulsaa valloittamasta maailmaa. Sarjan loivat Haim Saban ja Shuki Levy. Kolmannella tuotantokaudella käytettiin kuvamateriaalia japanilaisesta Super Sentai -sarjasta Ninja Sentai Kakuranger. Viiden päärangerin käyttämät asut olivat kuitenkin yhä otettu Super Sentai -sarjasta Kyōryū Sentai Zyuranger ja valkoisen rangerin käyttämä Kiba Rangerin asu oli otettu sarjasta Gosei Sentai Dairanger. Päärooleissa jatkoivat Amy Jo Johnson, David Yost, Johnny Yong Bosch, Karan Ashley, Jason David Frank, Steve Cardenas, Jason Narvy ja Paul Schrier. Myöhemmin Amy Jo Johnsonin korvasi Catherine Sutherland, jonka näyttelemä hahmo Katherine korvasi vaaleanpunaisena rangerina Kimberlyn. Kausi sisältää yhteensä 33 jaksoa, joista viimeinen esitettiin yhdysvalloissa 27. marraskuuta 1995.


text: Kolmas tuotantokausi jatkui suoraan siitä, mihin toisen tuotantokauden lopussa jäätiin. Rangerit taistelivat pahaa Rita Repulsaa ja Lord Zeddiä vastaan. Kolmannen tuotantokauden ensimmäiset kolme jaksoa olivat Power Rangersin ja Sabanin toisen sarjan Masked Riderin yhteisjaksoja. Kolmannella tuotantokaudella esiteltiin myös Ritan veli Rito Revolto, joka onnistui tuhoamaan Power Rangereiden toisella tuotantokaudella käyttämät Thunderzordit. Sen jälkeen rangereiden oli etsittävä Ninjor, joka oli alun perin luonut rangereiden käyttämät voimakolikot. Ninjor antoi rangereille ninjavoimat ja uudet Ninjazordit. Katherine Hillard (Sutherland), joka oli aluksi Ritan loitsun alaisena, ystävystyi rangereiden kanssa ja hänestä tuli myöhemmin uusi vaaleanpunainen ranger, kun Kimberly (Johnson) lähti Floridaan harjoittelemaan telinevoimistelua ammattilaisvalmentajan kanssa kansainvälisiä kilpailuja varten. Bulk ja Skull (Schrier ja Narvy) lopettivat Power Rangereiden salaisten henkilöllisyyksien selvittämisen ja liittyivät nuorten poliisivoimiin. Vaikka kolmas tuotantokausi jäi Mighty Morphin Power Rangersin viimeiseksi niin tarina jatkui sen jälkeen suoraan minisarjassa "Mighty Morphin Alien Rangers".


text: Kausi on julkaistu Saksassa DVD:llä 28. tammikuuta 2008. Saksalaisilta levyiltä kaikki 33 jaksoa löytyvät yhdessä kymmenen Mighty Morphin Alien Rangersin jakson kanssa kuudelta DVD-levyltä.


text: Luettelo Mighty Morphin Power Rangersin kolmannen tuotantokauden jaksoista.


title: Fort Mandan

text: Fort Mandan oli Lewisin ja Clarkin retkikunnan rakentama väliaikainen tukikohta Pohjois-Dakotassa Yhdysvalloissa. Rakennus pystytettiin lokakuussa 1804 Missourijoen rannalle lähelle nykyistä Bismarckin kaupunkia. Se nimettiin aluetta asuttaneiden mandan-intiaanien mukaan.


title: Fort Mandan

text: Fort Mandan oli rakennettu suurista amerikkalaisista poppeleista, joita kasvoi Missourijoen varrella. Tämä alkeellinen varuskunta oli jaettu kahdeksaan huoneeseen, joista kaksi toimi varasto- ja säilytystiloina. Rakennuksen joenpuoleinen takaosa oli suojattu yli viisi metriä korkealla paaluvarustuksella. Kylmistä talvikuukausista huolimatta tukikohta oli vartioitu ympäri vuodokauden siouxien tai muiden vihamielisten intiaanien hyökkäysten varalta.


title: Fort Mandan

text: Retkikunnan sopeutumista Missourijoen varrella asuvien mandanien ja hidatsojen keskuuteen helpotti ranskalais-kanadalainen kauppias Renè Jussome, joka oli asunut paikallisissa kylissä vuosia ja oppinut tuntemaan kyläläisten käytöstavat. Jussomen avustukselle tutkimusmatkaajat solmivat hyvät kauppasuhteet intiaaneihin ja osallistuivat heidän seremonioihinsa. Samalla amerikkalaisista tuli osa siitä sosiaalisesta verkostosta, joka sitoi hidatsojen ja mandanien kylät toisiinsa. Talven aikana retkikuntaan palkattiin eräoppaaksi ja tulkiksi mandanien luona asunut turkismetsästäjä Toussaint Charbonneau sekä hänen nuori vaimonsa Sacagawea.


title: Fort Mandan

text: Retkikunta viipyi Fort Mandanissa yli talven ja jatkoi matkaansa länteen 7. huhtikuuta 1805. Osa tutkimusmatkaajista palasi takaisin lähtöpaikkaansa Saint Louisiin. Heidän tehtävänään oli viedä edellisvuoden aikana otetut tieteelliset tulokset presidentti Thomas Jeffersonille, jonka aloitteesta matka oli toteutettu. Suurin osa retkikunnasta jatkoi kuitenkin matkaansa kohti Tyyntä valtamerta Meriwether Lewisin ja William Clarkin johtamina. Kun ryhmä palasi takaisin elokuussa 1806, Fort Mandan oli poltettu maan tasalle.


title: Buddha Tooth Relic Temple and Museum

text: Buddha Tooth Relic Temple and Museum on buddhalainen temppeli ja museo Singaporen Chinatownissa. Temppelissä säilytetään Buddhan hammasta, ja se on yksi Singaporen kymmenestä tärkeimmästä matkailukohteesta.


title: Buddha Tooth Relic Temple and Museum

text: Temppelin rakennustyöt aloitettiin 2002 ja se avattiin yleisölle vuonna 2007. Se on nelikerroksinen rakennus, jonka kolmannessa kerroksessa on buddhalaisutta esittelevä museo ja kakkoskerroksessa teehuone. Itse hammasta säilytetään neljänteen kerrokseen rakennetussa kaksimetrisessä stupassa joka on täyttä kultaa.


title: Tanninen

text: Tanninen on suomalainen sukunimi, joka on muun muassa seuraavilla henkilöillä:


title: Kanninen

text: Kanninen on suomalainen sukunimi, joka on muun muassa seuraavilla henkilöillä:


title: Housing and Development Board

text: Housing and Development Board eli HDB on Singaporen valtion virasto, joka on vastuussa julkisin varoin rahoitetuista asunnoista Singaporessa. Se perustettiin vuonna 1960 tehtävänään tarjota singaporelaisille edullisia ja laadukkaita asuntoja. Viidessäkymmenessä vuodessa se on tuottanut yli 900 000 asuntoa. 2010-luvulla sillä on 23 aluetoimistoa ja kaikkiaan 4 800 hengen henkilökunta.


title: Housing and Development Board

text: Kun HDB:n perustamisesta päätettiin, Singaporessa oli paljon slummeja. Alle 10 prosenttia Singaporen 1,6 miljoonasta asukkaasta omisti asunnon. Hökkelikylissä asuttiin ilman viemäröintiä tai muita yhteiskunnan peruspalveluita. Asuntopula ratkaistiin pääosin ensimmäisen kymmenen vuoden akana. Jo ensimmäisen viiden vuoden aikana HDB rakennutti 55 000 asuntoa.


title: Housing and Development Board

text: HDB rakennuttaa asunnot ja myy ne sitten edulliseen hintaan asuntoa tarvitseville asukkaille. HDB:n rakennuttamien asuntojen antaminen vuokralle on periaatteessa luvallista vain HDB:n myöntämällä erikoisluvalla. Toisinaan asunnon omistaminen on nimellistä, sillä singaporelaiset voivat saada valtiolta jopa 99 vuoden asuntolainoja. Lainoja ja asuntoja ei kuitenkaan myönnetä kaikille, vaan niissä on tarveharkintaa ja jonoja.


title: Kampong Glam

text: Kampong Glam on asuinalue Singaporessa, Singaporejoen pohjoispuolella. Se oli alkujaan kalastajakylä. 1800-luvulla Sir Rafflesin asemakaavassa se varattiin malajien, bugien ja arabien asuinalueeksi. Alueella on säilynyt paljon vanhaa rakennuskantaa. Sen nähtävyyksiä ovat Sulttaanin moskeija ja Malajien perinnekeskus.


title: Susanne Weinbuchner

text: Susanne Weinbuchner (s. 16. elokuuta 1991) on saksalainen alppihiihtäjä. Hän edustaa seuratasolla SC Lenggriesia.


title: Susanne Weinbuchner

text: Weinbuchner sijoittui nuorten MM-kilpailuissa Crans-Montanassa vuonna 2011 suurpujottelussa 11:nneksi ja pujottelussa 12:nneksi. Maailmancupissa hän kilpaili ensimmäisen kerran Söldenn suurpujottelussa 27. lokakuuta 2012 sijoittuen 12:nneksi.


title: Järvihiirensammal

text: Järvihiirensammal ("Bryum knowltonii") on lehtisammallaji hiirensammalten heimossa ("Bryaceae"). Sitä esiintyy Maan pohjoispuoliskon lauhkeilla ja viileillä alueilla.


title: Järvihiirensammal

text: Suomen alueella järvihiirensammal on harvinainen ja esiintyy muutamissa eliömaakunnissa etelästä pohjoiseen. Lajin uhanalaisuusluokka on silmälläpidettävä (NT).


title: Johan Larsson (jääkiekkoilija, 1986)

text: Johan Larsson (s. 24. maaliskuuta 1986 Lindesberg, Ruotsi) on ruotsalainen jääkiekkopuolustaja, joka pelaa Saksan DEL-liigan Iserlohn Roostersissa. Eliteprospects.com -sivuston Ulf Anderssonin mukaan hän on hyvän laukausen omaava puolustaja, joka pelaa monipuolisesti, on käyttökelpoinen ylivoimalla, avaa peliä hyvin ja on tasainen suorittaja omassa päässä. Larsson laukoo oikealta.


title: Johan Larsson (jääkiekkoilija, 1986)

text: Larsson on Lindlövens IF:n kasvatti. Hän pelasi ensimmäiset miesten pelinsä kuitenkin Karlskogassa kaudella 2004–2005, josta Larsson pelasi suurimman osan Ruotsin II-divisioonaa Karlskoga HC:n joukkueessa. Hän pelasi samalla kaudella myös viisi Allsvenskan-ottelua Bofors IK:ssa. Kaudella 2005–2006 Larsson pelasi 17 Allsvenskan-ottelua ja kausi 2006–2007 oli hänelle ensimmäinen täysi siellä. Hän teki tuolloin 40 runkosarjaottelussa tehot 2+6=8. Larsson pelasi samalla kaudella myös kuusi I-divisioonaottelua lainalla kasvattajaseurassaan Lindlövens IF:ssä.


title: Johan Larsson (jääkiekkoilija, 1986)

text: Kauden 2008–2009 Larsson pelasi Ranskan pääsarjaa, Ligue Magnusia Diables Rouges de Briançonin riveissä. Kaudeksi 2009–2010 hän palasi Boforsiin. Larsson oli tehoilla 6+14=20 joukkueen tehokkain puolustaja Peter Messan kanssa. Kaudella 2010–2011 hän teki Allsvenskanin yhden kauden piste-ennätyksensä tehoilla 14+14=28, joilla Larsson oli taas Boforsin tehokkain puolustaja sekä toiseksi paras maalintekijä Kristofer Näslundin kanssa. Hän voitti myös koko Allsvenskanin puolustajien maalipörssin ja jakoi sarjan puolustajien pistepörssin neljännen sijan kolmen muun pelaajan kanssa.


title: Johan Larsson (jääkiekkoilija, 1986)

text: Larsson siirtyi kaudeksi 2011–2012 kaksivuotisella sopimuksella Elitserien-joukkue Färjestad BK:hon. Hänen ensimmäinen Elitserien-kautensa toi 31 runkosarjaottelussa tehot 2+1=3. Larsson jäi joukkueessa kuitenkin varsin vähälle peliajalle ja haki myös yli-ikäisenä kymmenen ottelun verran pelituntumaa Färjestadin J20-joukkueesta. Alkukaudella 2012–2013 hän ei mahtunut kertaakaan Färjestadin kokoonpanoon. Larsson pelasi yhden ottelun sen J20-joukkueessa ja kahdeksan ottelua lainalla VIK Västerås HK:n joukkueessa, kunnes hän siirtyi lokakuun 2012 lopulla 1+1-vuotisella sopimuksella SM-liigajoukkue Hämeenlinnan Pallokerhoon. Larsson nousi HPK:n ykköspuolustajaksi ja oli joukkueen tehokkain puolustaja tehtyään 45 runkosarjaottelussa tehot 9+14=23.


title: Johan Larsson (jääkiekkoilija, 1986)

text: Kaudeksi 2013–2014 Larsson siirtyi kaksivuotisella sopimuksella SHL-joukkue HV71:een. Hän jäi siellä uusien hankintojen myötä kuitenkin pieneen rooliin ja palasi joulukuussa 2013 SM-liigaan tehtyään loppukauden kattavan sopimuksen Tapparan kanssa. Larsson piipahti ennen Tappara-debyyttiään lainalla Mestis-joukkue Lempäälän Kisassa. Häneltä odotettiin kiekollista osaamista, mutta Larssonin otteissa näkyi kuitenkin epävarmuutta ja kovuuden puutetta omassa päässä. Hän kuitenkin paransi hieman pudotuspeleissä ja voitti kauden päätteeksi SM-hopeaa.


title: Johan Larsson (jääkiekkoilija, 1986)

text: Larsson siirtyi kaudeksi 2014–2015 jatkamaan SM-liigauraansa 1+1-vuotisella sopimuksella Saimaan Pallon riveihin. Loukkaantumiset kuitenkin lyhensivät hänen runkosarjaansa lähes puolella. Kesäkuussa 2015 SaiPa käytti Larssonin sopimuksessa olleen option ja teki vuoden mittaisen jatkosopimuksen hänen kanssaan.


title: Johan Larsson (jääkiekkoilija, 1986)

text: Lokakuussa 2016 Larsson siirtyi loppukauden 2016–2017 kattavalla sopimuksella Saksan DEL-liigan Iserlohn Roostersiin oltuaan alkukauden ilman sopimusta.


title: Markku Salo

text: Markku Juhani Salo (s. 20. tammikuuta 1954 Nokia) on suomalainen muotoilija ja lasitaiteilija. Salo tunnetaan näyttävien, eri tekniikoilla tehtyjen lasiteostensa ohella sarjavalmistetuista lasiesineistä, kuten Nappi-kynttilätuikuista, Oliivi-laseista ja Aava-maljakosta.


title: Markku Salo

text: Markku Salo valmistui kuvataiteilijaksi Kankaanpään taidekoulusta 1974 ja teolliseksi muotoilijaksi Taideteollisesta korkeakoulusta 1979. Vuoteen 1983 saakka Salo toimi Saloralla aluksi televisioiden ja äänentoistolaitteiden muotoilijana ja sitten muotoiluosaston päällikkönä. Vuonna 1983 hän siirtyi elektroniikasta lasimuotoiluun ja Salorasta Iittala-Nuutajärvi Oy:n suunnittelijaksi, jossa tehtävässä toimi Nuutajärven lasitehtaalla vuoteen 1991. Siitä lähtien hän on toiminut oman Muotohuone Oy:nsä puitteissa Urjalan Nuutajärvellä. Hän on myös Nuutajärven Galleria Osuuskunta NuGO:n ja Nuutajärven Lasikomppanian sekä muotoilijoiden ja taidekäsityöläisten Modus ry:n perustajajäsen.


title: Markku Salo

text: Markku Salo käyttää lasitaiteessaan useita eri tekniikoita, kuten lasin puhaltamista metalliverkkoon, lasin yhdistämistä puuhun sekä pâte de verre -muottiinsulatusmenetelmää, jossa käytetään hienoa lasimurskaa.


title: Markku Salo

text: Muotoilijan ja lasitaitelijan työnsä ohella Salo on toiminut opettajana muun muassa Taideteollisessa korkeakoulussa ja Hämeen ammattikorkeakoulun lasialan yksikössä Hämeenlinnan Wetterhoffissa. Saloran ja Iittalan lisäksi Salo on toteuttanut muotoiluprojekteja muun muassa Arabialle, Aarikalle ja Lundialle. Hän on vuodesta 1987 lähtien pitänyt lähes 40 yksityisnäyttelyä Suomessa – useimmin Galleria Uusitalossa Helsingissä – ja eri puolilla Eurooppaa sekä 1997 Etelä-Koreassa. Hänen teoksiaan on ulkomailla muun muassa Victoria and Albert Museumissa Lontoossa sekä The Corning Museum of Glass- ja Cooper Hewitt -museoissa New Yorkissa.


title: Markku Salo

text: Vuonna 1994 avatun kulttuurikeskus Malmitalon lasikattoiseen aulaan Helsingissä tilattiin Markku Salolta "Tuulipussiksi" nimetty lasiveistos.


title: Markku Salo

text: Salolle myönnettiin Valtion taideteollisuuspalkinto 1989, Georg Jensen -palkinto 1990 ja viisivuotinen taiteilija-apuraha 1992. Vuonna 1999 Salo sai Pro Finnish Design -kunniamaininnan ja vuonna 2015 Kaj Franck -palkinnon.


title: Kielihiirensammal

text: Kielihiirensammal ("Bryum oblongum") on lehtisammallaji hiirensammalten heimossa ("Bryaceae"). Sitä esiintyy Euroopassa ja Keski-Siperiassa.


title: Kielihiirensammal

text: Suomessa kielihiirensammal on harvinainen ja esiintyy nykyisin Satakunnan alueella. Se kasvaa kostella, paljaalla ja kalkkipitoisella savella ja hiekalla. Lajin uhanalaisuusluokka on silmälläpidettävä (NT).


I Will Always Love You: The Best of Whitney Houston on Whitney Houstonin muistoa kunnioittaen julkaistu ja koko uran kattava kokoelmalevy, joka julkaistiin maailmanlaajuisesti marraskuussa 2012, noin seitsemän kuukautta Houstonin kuoleman jälkeen. Albumi sisältää Houstonin yli 25-vuotisen uran suurimmat ja merkittävimmät kappaleet. Kokoelmalta löytyy kaikki Whitneyn rakastetuimmat klassikkohitit, kuten ”I Will Always Love You”, ”Saving All My Love for You”, ”I Wanna Dance with Somebody (Who Loves Me)”, ”My Love Is Your Love”, “How Will I Know” ja niin edelleen. Kokoelmalta on julkaistu singlenä uudelleen äänitetty duettoversio ”I Look To You” kappaleesta, jossa on Whitneyn ennenjulkaisemattomat lauluosuudet lisättynä R. Kellyn lauluosuuksiin. Lisäksi kokoelmalla on toinen aikaisemmin julkaisematon kappale ”Never Give Up”, jonka Houstonille sävelsi Jermaine Dupri ja Bryan-Michael Cox.


title: I Will Always Love You: The Best of Whitney Houston

text: Kokoelma on saatavilla yhden CD:n versiona sekä kahden levyn sisältävänä deluxe- versiona. Yhden CD:n versio sisältää osittain samoja kappaleita kuin vuonna 2007 julkaistu kokoelmalevy "The Ultimate Collection". Aikaisemmin julkaisemattomat kappaleet sisältyvät kuitenkin molemmille versioille.


title: Kosteikkohiirensammal

text: Kosteikkohiirensammal ("Bryum uliginosum") on lehtisammallaji hiirensammalten heimossa ("Bryaceae"). Sitä esiintyy Maan pohjoisen ja eteläisen puoliskon lauhkeilla ja viileillä alueilla.


title: Kosteikkohiirensammal

text:
Suomen alueella kosteikkohiirensammal on harvinainen ja esiintyy nykyisin Varsinais-Suomessa ja Enontekiöllä. Se kasvaa kalkkipitoisella maalla erityyppisillä kosteilla paikoilla.
Lajin uhanalaisuusluokka on silmälläpidettävä (NT).


title: Valjuhiirensammal

text: Valjuhiirensammal ("Bryum turbinatum") on lehtisammallaji hiirensammalten heimossa ("Bryaceae"). Sitä esiintyy pohjoisen pallonpuoliskon lauhkealla ja viileällä alueella, Keski-Afrikassa ja Etelä-Amerikassa.


title: Valjuhiirensammal

text: Suomen alueella valjuhiirensammal on harvinainen ja esiintyy Varsinais-Suomessa sekä Uudellamaalla. Se kasvaa rannoilla, ojissa ja vanhoissa kalkkilouhoksissa kostealla hiekalla ja savella. Lajin uhanalaisuusluokka on silmälläpidettävä (NT).


title: Dallas (vuoden 2012 televisiosarja)

text: Dallas oli yhdysvaltalainen vuosina 2012-14 tehty televisiosarja. Sarja oli jatkoa vuosina 1978–1991 esitetylle samannimiselle sarjalle. Sarjan ensiesitys Yhdysvalloissa nähtiin kesäkuussa 2012. Toinen tuotantokausi esitettiin Yhdysvalloissa keväällä 2013. Kolmas ja viimeinen kausi alkoi Yhdysvalloissa 24. helmikuuta 2014.


title: Dallas (vuoden 2012 televisiosarja)

text: Suomessa sarjan kymmenosaisen ensimmäisen tuotantokauden esittäminen alkoi MTV3-kanavalla 2. marraskuuta 2012. Sarjan toisen tuotantokauden esittäminen alkoi MTV3-kanavalla syksyllä 29. marraskuuta 2013. Kolmas tuotantokausi alkoi 14. maaliskuuta 2014.


title: Dallas (vuoden 2012 televisiosarja)

text: Ensimmäisen tuotantokauden ensimmäinen jakso keräsi 502 000 katsojaa. Kauden muut jaksot eivät kuitenkaan enää yltäneet viikoittain MTV3-kanavan 20 katsotuimman ohjelman joukkoon.


title: Dallas (vuoden 2012 televisiosarja)

text: Eräs sarjan tähdistä Larry Hagman (näytteli J.R. Ewingiä) menehtyi syöpään kesken toisen tuotantokauden ja tätä pidettiin kuoliniskuna sarjalle.


title: Dallas (vuoden 2012 televisiosarja)

text: J.R. Ewing (es. Larry Hagman) on paha ja juonitteleva ihminen ja Bobby Ewingin isoveli.


title: Dallas (vuoden 2012 televisiosarja)

text: John Ross Ewing (es. Josh Henderson) on J.R. Ewingin ja Sue Ellen Ewingin poika.


title: Dallas (vuoden 2012 televisiosarja)

text: Christopher Ewing (es. Jesse Metcalfe) on Bobby Ewingin ja tämän vaimon Pamelan adoptoitu poika.


title: Dallas (vuoden 2012 televisiosarja)

text: Bobby Ewing (es. Patrick Duffy) on J.R. Ewingin pikkuveli.


title: Dallas (vuoden 2012 televisiosarja)

text: Sue Ellen Ewing (es. Linda Gray) on J.R. Ewingin ex-vaimo.


title: Dallas (vuoden 2012 televisiosarja)

text: Ann Ewing (es. Brenda Strong) on Bobby Ewingin kolmas vaimo.


title: Dallas (vuoden 2012 televisiosarja)

text: Rebecca Sutter (es. Julie Gonzalo) Christopher Ewingin morsian.


title: Dallas (vuoden 2012 televisiosarja)

text: Elena Ramos (es. Jordana Brewster) on Southforkin kokin tytär.


title: Suosalo

text: Suosalo on suomalainen sukunimi, joka on muun muassa seuraavilla henkilöillä:


title: Eerik Turenpoika Bielke (vanhempi)

text: Eerik Turenpoika (Bielke) vanhempi (k. noin 1328) oli ruotsalainen valtaneuvos, diplomaatti ja ritari. Hän kuului Maunu Eerikinpojan holhoojahallistukseen. Hän oli mukana solmittaessa Ruotsin ja Norjan unionia vuonna 1319 ja oli merkittävin Ruotsin rauhanneuvottelijoista, kun Pähkinäsaaren rauhaa solmittiin vuonna 1323.


title: Gunilla Bielke

text: Gunilla Bielke (1568–1597) oli Ruotsin kuningatar, Juhana III:n toinen puoliso vuodesta 1585. Hänen poikansa oli Itä-Göötanmaan herttua Juhana. Hänen isänsä oli valtaneuvos Juhana Akselinpoika Bielke.


title: Georg von Alfthan

text: Georg von Alfthan (vuoteen 1866 Alfthan; 26. lokakuuta 1828 Viipuri – 4. helmikuuta 1896 Helsinki) oli Venäjän keisarikunnan armeijassa esikuntaupseerina palvellut suomalainen kenraaliluutnantti, joka toimi vuosina 1862–1873 Oulun läänin ja 1873–1888 Uudenmaan läänin kuvernöörinä sekä 1888–1896 senaattorina. Von Alfthan ansioitui topografisten mittausten tekijänä ja vaikutti Suomen rautatieverkon suunnitteluun. Hän oli myös 1892 perustetun senaatin kulkulaitostoimituskunnan ensimmäinen päällikkö eli Suomen ”ensimmäinen liikenneministeri”. Hänet aateloitiin 1866 ja hänestä polveutuu von Alfthanin aatelissuku.


title: Georg von Alfthan

text: Georg von Alfthan kuului Viipurin seudulla vaikuttaneeseen Alfthanin sivistyssukuun. Hänen vanhempansa olivat tukkukauppias ja Viipurin kuvernementinsihteeri Anton Alfthan sekä Helena Schroeder. Hänen isänsä oli muun muassa Havin kynttilätehtaan perustaja. Kirjailija Johannes Alfthan oli Georg von Alfthanin veli. Vuorineuvos Anton Alfthan ja kuvernööri Max Theodor Alfthan olivat hänen veljenpoikiaan. Venäjän armeijassa palvellut kenraali Alexis Alfthan oli hänen serkkunsa.


title: Georg von Alfthan

text: Von Alfthanin puoliso vuodesta 1853 oli Ebba Mathilda Geschwendt (1832–1893). Heillä oli kuusi poikaa ja neljä tytärtä. Poikiin kuuluivat muun muassa tehtailija Anton von Alfthan sekä lääkäri ja Ruotsalaisen kansanpuolueen poliitikko Kristian von Alfthan.


title: Georg von Alfthan

text: Alfthan kävi Haminan kadettikoulun 1841–1846 ja valmistuttuaan erinomaisen arvosanoin hänet määrättiin vänrikkinä Pietariin Henkikaartin Paavalin rykmenttiin. Nikolain yleisesikunta-akatemiasta hän valmistui vuonna 1850 kurssinsa priimuksena ja sai akatemian hopeamitalin. Vuodesta 1852 hän palveli kolmen vuoden ajan toimistoupseerina Henkikaartin esikunnassa. Krimin sodan puhjettua Alfthan kutsuttiin 1854 Suomeen sijoitettujen joukkojen esikuntaan ja hän osallistui esikunnan adjutanttina Viaporin puolustukseen. Hänet ylennettiin tästä ansiosta 1855 kapteeniksi ja hän toimi seuraavat kaksi vuotta Suomen joukkojen esikunnassa tilapäisenä päämajoitusmestarina. Krimin sodan jälkeen Alfthan määrättiin 1856–1858 selvittämään Suomen puolustusmahdollisuuksia. Hän suoritti tässä tarkoituksessa sotilastopografisia tutkimuksia, joiden tuloksena hän laati 1859 Venäjän yleisesikunnalle topografis-tilastollisen venäjänkielisen selonteon, joka myös julkaistiin Pietarissa nimellä "Materialer till Finlands statistik". Lisäksi hän julkaisi 1862 mittakaavassa 1:1 260 000 tehdyn Suomen seinäkartan, josta tuli hyvin suosittu.


title: Georg von Alfthan

text: Vuosina 1857–1859 Alfthan toimi Pietarissa Henkikaartin 1. jalkaväkidivisioonan päämajoitusmestarina, minkä jälkeen hänet ylennettiin everstiksi ja siirrettiin adjutantiksi kaartin esikuntaan. Vuosina 1860–1862 hän oli kaartin 3. jalkaväkidivisioonan esikuntapäällikkönä. Sen jälkeen Alfthan kuitenkin palasi Suomeen, kun hänet toukokuussa 1862 nimitettiin Oulun läänin vt. kuvernööriksi. Hänet myös ylennettiin kenraalimajuriksi. Heinäkuussa 1863 hänestä tehtiin vakinainen kuvernööri. Alfthan oli kuvernöörinä aktiivinen lääninsä olojen kehittäjä ja taitava hallinnon organisoija. Hänen aikanaan Pohjois-Suomen maanviljelyä tehostettiin ja kulkuyhteyksiä parannettiin. Suurten nälkävuosien alettua 1867 hän kutsui koolle lääninkokouksen pohtimaan keinoja hädän lievittämiseksi. Vaikka Oulun lääni kärsi nälästä muuta Suomea pahemmin, se myös toipui suhteellisen nopeasti, osin Alfthanin tarmokkaiden toimien seurauksena. Ivalojoen kultaryntäyksen käynnistyttyä 1860-luvun lopussa von Alfthan määräsi rakentamaan alueelle metsäkämppiä ja parantamaan kulkuyhteyksiä sekä perustamaan valtion tukiaseman, josta tuli Ivalojoen Kultala. Kuvernöörinä hän myös laati Suomen viralliseen tilastoon Oulun läänin ja myöhemmin Uudenmaan läänin elinkeinoista selvitykset, jotka ovat nykyään arvokkaita historiantutkimuksen lähteitä.


title: Georg von Alfthan

text: Alfthan aateloitiin vuonna 1866 nimellä "von Alfthan" ja hänen sukunsa merkittiin seuraavana vuonna Ritarihuoneelle aatelisena sukuna numero 240. Hän osallistui sen jälkeen kaikille säätyvaltiopäiville sukunsa edustajana vuoteen 1891 saakka. Hän oli aatelissäädyn vaikutusvaltaisimpia edustajia – siitä huolimatta, että heikon kuulonsa vuoksi hän kykeni seuraamaan valtiopäiväkeskusteluja vain vaivoin alkeellisen kuulolaitteen avulla. Varsinkin rautateiden ja kanavien rakentamista koskeneessa päätöksenteossa häntä pidettiin auktoriteettina tekemiensä topografisten selvitysten vuoksi. Vuosien 1877–1878 valtiopäivillä von Alfthan toimi rautatievaliokunnan puheenjohtajana. Hän teki 1872 valtiopäiväaloitteen junaradan rakentamisesta Ouluun. Kun Oulun rata rakennettiin 1880-luvulla, hän sai toimia rakentamisesta vastanneen johtokunnan puheenjohtajana. Hän johti myös säätyjen asettamia komiteoita, jotka pohtivat papiston palkkauksen ja maaseudun poliisitoimen järjestämistä. Lisäksi hän oli 1874 perustetun Helsingin eläinsuojeluyhdistyksen perustajajäsen.


title: Georg von Alfthan

text: Vuonna 1873 von Alfthan siirrettiin Uudenmaan läänin kuvernööriksi. Ollessaan edelleen kirjoilla myös Henkikaartin upseeriluetteloissa hänet ylennettiin 1879 kenraaliluutnantiksi. Vuonna 1882 von Alfthanista tehtiin lisäksi Helsinkiin sijoitetun sotaväen päällikkö ja Helsingin keisarillisen palatsin hoitaja. Hänet korotettiin 1886 vapaaherralliseen arvoon ja 1888 hänen sukunsa merkittiin Ritarihuoneelle vapaaherrallisena sukuna numero 57. Elokuussa 1888 von Alfthan nimitettiin Senaatin talousosastoon sotilastoimituskunnan päälliköksi, mistä hänet siirrettiin saman vuoden joulukuun alussa maanviljelystoimituskunnan päälliköksi. Vuonna 1892 hänestä tuli uuden kulkulaitostoimituskunnan päällikkö, missä tehtävässä hän toimi kuolemaansa asti. Hänet kutsuttiin 1891 jäseneksi Pietarissa pidettyyn venäläis-suomalaiseen konferenssiin, joka käsitteli Suomen ja Venäjän suhteita Suomen kenraalikuvernööri Fjodor Heidenin muistion pohjalta. Von Alfthan puolusti perustuslaillista kantaa Suomen asemaan. Konferenssi päätyi kuitenkin Heidenin ehdotusten mukaisesti lakkauttamaan Suomen asiain komitean ja antamaan Suomen kenraalikuvernöörille laajemmat valtuudet puuttua julkaisutoimintaan.


title: Georg von Alfthan

text: Von Alfthan osallistui 1892 Venäjän Jäämeren-radan rakentamista suunnitelleeseen konferenssiin. Hänen viimeiseksi virkatyökseen jäi Suomen rautatieverkostoa koskenut laaja lausunto, jonka hän sai valmiiksi hieman ennen kuolemaansa vuonna 1896.


title: Georg von Alfthan

text: Vuonna 1999 valmistuneessa elokuvassa "Lapin kullan kimallus" kuvernööri von Alfthania näytteli Johan Simberg.


title: Raffles-hotelli

text: Raffles-hotelli on kuuluisa vanha hotelli Singaporessa. Se on nimetty Singaporen perustajan Thomas Stamford Rafflesin mukaan.


title: Raffles-hotelli

text: Hotelli avattiin vuonna 1887, jolloin siinä oli vain kymmenen huonetta. Vuonna 1904 sitä laajennettiin Bras Basah -siivellä. Silloin sinne rakennettiin myös Singaporen ensimmäiset sähkövalot ja tuulettimet.


title: Raffles-hotelli

text: Nykyisin hotellissa on 104 sviittiä.


title: Raffles-hotelli

text: Hotellin ja muut Raffles-ketjun hotellit omistaa nykyisin kanadalainen FRHI Hotels & Resorts.


title: Hogenskild Bielke

text: Hogenskild Bielke (1538–1605) oli ruotsalainen valtaneuvos. Hänen vanhempansa olivat valtaneuvos Nils Pietarinpoika Bielke (Nils Pedersson (Bielke)) ja Suomesta kotoisin oleva Anna Hogenskild. Hänellä oli Suomesta omistuksessaan tiloja ja hän sai tuomarin- ja laamanninvirkoja. Kun sota syttyi 1563 Eerik WXIV:n ja Juhana-herttuan välille, hän tarjosi Eerikin puolesta sovintoa. Hän tavoitteli johdonmukaisesti valtaa suurylimystölle, ja oli Juhanan valtakauden lopulla epäsuosiossa. Hän yritti toimia välittäjänä myös Sigismundin ja Kaarle-herttuan riidassa, mutta herttuan voitettua hän joutui vuonna 1600 syytetyksi Linköpingin valtiopäivillä, jossa hänen veljensä Ture mestattiin ja Klaus sai armahduksen. Bielke jäi ensin vankeuteen mutta hänet kuitenkin mestattiin 1605 uusien todisteiden perusteella. Hän oli sivistynyt ja häneltä jäi laaja kirja- ja käsikirjoituskokoelma, joka on merkityksellinen myös Suomen kannalta.


title: Universal Studios Singapore

text: Universal Studios on elokuva-aiheinen huvipuisto Singaporen Sentosan saarella. Puisto avattiin vuonna 2010. Sen eri alueet esittävät elokuvista tuttuja ympäristöjä: "New Yorkissa" voi otattaa itsestään valokuvan "Marilynin" tai "Chaplinin" kanssa, Hollywoodissa on muita elokuvista tuttuja hahmoja ja paljon ostospaikkoja. Sci-fi -alueella on vauhdikkaita vuoristoratoja. "Muinainen Egpti" on kummitusjunan tyyppinen kokemus.


title: 16th Street Baptist Churchin pommi-isku

text: 16th Street Baptist Church -kirkkoon Birminghamissa Alabamassa tehdyssä pommi-iskussa 15. syyskuuta 1963 kuoli neljä afroamerikkalaista tyttöä ja yli kaksikymmentä henkilöä loukkaantui. Ku Klux Klanin jäsenet Bobby Frank Cherry, Thomas Blanton, Herman Frank Cash ja Robert Chambliss piilottivat kirkon portaitten alle laatikon dynamiittia, joka räjähtäessään surmasi Addie Mae Collinsin, Denise McNairin, Carole Robertsonin ja Cynthia Wesleyn. McNair oli 11-vuotias, muut kuolinuhrit 14-vuotiaita.


title: 16th Street Baptist Churchin pommi-isku

text: Isku tehtiin pian sen jälkeen, kun rotuerottelu Birminghamin kouluissa oli oikeuden päätöksellä määrätty lopetettavaksi. Se oli yksi pahimmista rasistisista iskuista Yhdysvaltain kansalaisoikeusliikeen aikana, ja sen raakuus muutti yleistä mielipidettä ja edesauttoi muutosten tapahtumista tulevina vuosikymmeninä.


title: 16th Street Baptist Churchin pommi-isku

text: Ensimmäinen tuomio tapauksessa saatiin vasta vuonna 1977 sen jälkeen, kun Alabaman oikeusministeri Bill Baxley oli vaatinut FBI:ltä tapauksen tietoja, jossa oli paljon aikaisemmin käyttämätöntä todistusaineistoa. Loput kaksi oikeudenkäyntiä käytiin vasta 2000-luvun alussa. Yksi epäillyistä kuoli ennen kuin häntä vastaan ehdittiin nostaa syytteitä.


title: 16th Street Baptist Churchin pommi-isku

text: Iskua edeltäneiden kahdeksan vuoden sisällä Birminghamissa oli tehty 20 pommi-iskua, mutta kukaan ei ollut vielä kuollut niissä. Edellisen kuukauden aikana iskuja oli tehty neljä. Kaikki iskut olivat selvittämättä.


title: 16th Street Baptist Churchin pommi-isku

text: 16th Street Baptist Church -kirkko oli tärkeä kansalaisoikeusliikkeen kokoontumispaikka, jota käytti muun muassa Martin Luther King. Liikkeen mielenosoittajat kokoontuivat kirkossa ennen marssejaan.


title: 16th Street Baptist Churchin pommi-isku

text: Isku tehtiin sunnuntaina aamupäivällä, jolloin kirkossa oli meneillään jumalanpalvelus.


title: 16th Street Baptist Churchin pommi-isku

text: Robert Chambliss oli kuorma-autonkuljettaja, joka liittyi Ku Klux Klaniin 20-vuotiaana. Hänet tunnettiin nimellä "Dynamite Bob". Chambliss oli ensimmäinen tuomittu: hänet tuomittiin nuorimman uhrin, 11-vuotiaan McNairin murhasta elinkautiseen vankeuteen vuonna 1977. Hän kuoli 81-vuotiaana 29. lokakuuta 1985.


title: 16th Street Baptist Churchin pommi-isku

text: 20. kesäkuuta 1930 syntynyt Bobby Cherry oli kuulunut Yhdysvaltain merijalkaväkeen. Vuonna 1957 hän oli mukana hyökkäyksessä tummaihoista pappia kohtaan.


title: 16th Street Baptist Churchin pommi-isku

text: Eräs Cherryn pojan lapsuudenaikaisista ystävistä otti yhteyttä FBI:hin luettuaan lehtiartikkelin pommi-iskusta vuonna 1997. Cherryn oikeudenkäynnissä hän sanoi olleensa tämän kotona muutamaa päivää ennen iskua ja kuulleensa Cherryn ja kolmen miehen keskustelevan pommista. Syyttäjien mukaan Cherry myös kehuskeli teolla ystävilleen ja perheelleen. Vuonna 1964 FBI oli nauhoittanut Cherryn ja tämän silloisen vaimon välisen keskustelun, jossa Cherry sanoi rakentaneensa pommia pari päivää ennen iskua.


title: 16th Street Baptist Churchin pommi-isku

text: Bobby Cherryä ja Thomas Blantonia vastaan nostettiin syytteet samanaikaisesti, mutta tuomari päätti, ettei Cherryä voitu syyttää tämän terveydentilan takia. Syyttäjät pyysivät uutta psykiatrista tutkimusta, ja Cherry tuomittiin elinkautiseen seuraavana vuonna 2002. Hän sanoi usein olevansa "poliittinen vanki". Hän kuoli syöpään 74-vuotiaana alabamalaisessa vankilassa vuonna 2004. Edellisenä kuukautena alabamalainen valitustuomioistuin oli hylännyt hänen vetoomuksensa.


title: 16th Street Baptist Churchin pommi-isku

text: Thomas E. Blanton, Jr. tuomittiin nelinkertaiseen elinkautiseen toukokuussa 2001. Syyttäjän parhaat todisteet olivat vuonna 1964 salaa nauhoitetut keskustelut, joissa Blanton puhuu pommi-iskusta. Vuoden 2016 elokuussa 78-vuotiaan Blantonin ehdonalais-hakemus hylättiin. Seuraavan kerran hän voi hakea ehdonalaiseen vuonna 2021.


title: 16th Street Baptist Churchin pommi-isku

text: Herman Frank Cash kuoli vuonna 1994 ennen kuin häntä vastaan ehdittiin nostaa syytteitä.


title: Nils Tuurenpoika (Bielke)

text: Nils Turenpoika (Bielke) (k. 1364) oli ruotsalainen drotsi, Suomen käskynhaltija. Hän oli drotsi jo Maunu Eerikinpojan Venäjän-sodassa, mutta sen jälkeen hän siirtyi oppositiossa olleen ylhäisaatelin johtoon. Hän oli Eerik XII Maununpojan merkittävin luottomies. Luultavasti vuonna 1357 hänestä tuli Suomen käskynhaltija ja laamanni. Hän joutui maanpakoon 1363 mutta palasi seuraavana vuonna Albrekt Mecklenburgilaisen mukana. Hän kaatui Turun linnan piirityksessä. Hänen vallassaan olivat Viipurin linnalääni, Uusimaa ja Häme.


title: Nils Bielke

text: Nils Bielke tarkoittaa kolmea ruotsalaista henkilöä:


title: Sten Carl Bielke

text: Sten Carl (Karl) Bielke (1709–1753) oli ruotsalainen virkamies ja tieteenharjoittaja, Turun hovioikeuden hovioikeudenneuvos 1740 alkaen. Hän tutki kasveja ja edisti muun muassa Pietari Kalmin tutkimuksia.


title: Isaac Ntiamoah

text: Isaac Ntiamoah (s. 27. lokakuuta 1982 Canberra) on australialainen yleisurheilija, joka kilpailee pikajuoksussa. Hänen seuransa on sydneyläinen Bankstown District Sports Club.


title: Isaac Ntiamoah

text: Ntiamoah nousi Australian maajoukkueeseen ensimmäistä kertaa vuonna 2003. Hän voitti maansa yliopistomestaruuden 2007 ja juoksi maansa 4 × 100 metrin viestijoukkueessa Kansainyhteisön kisoissa 2010 sijoittuen neljänneksi. Ntiamoah osallistui pikaviestiin myös MM-kisoissa 2011, joissa joukkue putosi alkuerissä, ja Lontoon olympialaisissa 2012 joissa Australia ylsi seitsemänneksi. Hän oli tekemässä Australian ennätystä lajissa vuoden 2012 olympiakisojen alkuerissä, joissa joukkue juoksi ajan 38,17 sekuntia. Ntiamoahin ennätysaika 100 metrillä on 10,35, jonka hän juoksi Melbournessa 2012.


title: Sten Nilsinpoika Bielke nuorempi

text: Sten Nilsinpoika Bielke nuorempi ("Sten Nilsson Bielke"; 1624–1684) oli ruotsalainen virkamies. Hän oli amiraali ja valtaneuvos vuodesta 1657, valtiovarainhoitaja vuodesta 1672, Etelä-Suomen laamanni vuodesta 1673. Bielke vastusti valtakunnankansleria ja holhoojahallituksen ranskalaismielistä johtajaa Magnus Gabriel De la Gardieta sekä tämän ajamaa Ruotsin ja Ranskan liittolaisuutta, joka kuitenkin solmittiin 1672.


title: Ernst Biese

text: Franz Carl Otto August Ernst Biese (13. joulukuuta 1856 Kalmar – 10. heinäkuuta 1926 Kuopio) oli suomalainen meteorologi ja Ilmatieteellisen keskuslaitoksen johtaja 1890–1907. Hän perusti ensimmäisen varsinaisen sadehavaintoverkon.


title: Ernst Biese

text: Ernst Biesen vanhemmat olivat Paul Carl August Biese ja Amalia Gustava Dorothea Paris ja puoliso oli vuodesta 1891 Alma Fredrika Ranin. Ylioppilaaksi Biese tuli 1876 ja valmistui filosofian kandidaatiksi 1886, filosofian maisteri hänestä tuli 1890. Biese toimi matematiikan ja fysiikan opettajana ja yliopiston assistenttina 1881–1890, Hän osallistui suomalaiseen naparetkikuntaan 1882–1884 ja teki tutkimuksia Pavlovskin ja Pietarin observatorioissa. Biesestä tuli sittemmin Kuopioon Oy Gust. Raninin johtaja, myöhemmin johtokokunnan puheenjohtaja vuosiksi 1907–1926.


title: Sarah Stork

text: Sarah Stork (s. 6. helmikuuta 1987 Dortmund) on saksalainen näyttelijä. Hänen ensimmäinen televisiosarjaroolinsa oli "Lemmen viemää" -sarjassa, jossa hän näytteli naispääosassa ollutta Sandra Zastrowia vuosina 2009–2010. Stork on näytellyt myös lukuisissa lyhytelokuvissa.


title: Singaporen kasvitieteellinen puutarha

text: Singaporen kasvitieteellinen puutarha on kasvitieteellinen puutarha Singaporen Bukit Timahin alueella. Se koostuu kolmesta osasta: orkideatarhan ja inkiväärikasvien tarhan lisäksi siellä on pala alkuperäistä sademetsää. Orkideatarhassa on tuhat lajia ja kaksituhatta hybridiä.


title: Singaporen kasvitieteellinen puutarha

text: Singaporen ensimmäisen kasvitieteellisen puutarhan perusti 1822 Stamford Raffles. Se suljettiin kuitenkin jo vuonna 1829.


title: Singaporen kasvitieteellinen puutarha

text: Agri-Horticultural Society sai 1859 Britannian siirtomaahallitukselta luvan uuden 22 hehtaarin laajuisen puutarhan perustamiseen. Puutarhaa alkoi kehittää skotlantilainen puutarhuri Lawrence Niven, joka suunnitteli sitä englantilaisen maisemapuutarhan tyyliin. Vuonna 1866 puutarhaa laajennettiin 12 hehtaarilla länteen ja luoteeseen.


title: Singaporen kasvitieteellinen puutarha

text: Britannian siirtomaahallitus otti 1874 puutarhan haltuunsa Agri-Horticultural Societyn talousongelmien takia. Puutarhan merkitys talouskasvien tutkimisessa kasvoi, ja vuonna 1879 puutarhaa laajennettiin 41 hehtaarilla sen pohjoispuolelle, jolloin puutarha oli 75 hehtaarin laajuisena suurimmillaan. Uudelle alueelle kehitettiin talouskasvien alue. Puistossa onnistuttiin muun muassa tuomaan parakautsupuun Kaakkois-Aasiaan.


title: Singaporen kasvitieteellinen puutarha

text: Puutarha alkoi 1928 keskittyä orkideoiden risteyttämiseen, jossa se käytti laboratorioissaan kehitettyä uutta in vitro -tekniikoita.


title: Singaporen kasvitieteellinen puutarha

text: Puutarhaan ei juurikaan tehty 1920–1960-luvuilla maisemallisia muutoksia, mutta 1960-luvulla se alkoi muuttaa tavoitteitaan vastaamaan Singaporen ”puutarhakaupunki”-visiota. Tämän seurauksena puutarhassa alettiin uudestaan puiden istuttamiseen Singaporen teille ja puistoihin.


title: Singaporen kasvitieteellinen puutarha

text: Nykyisellä paikallaan se on ollut vuodesta 1859. Nykyisen puiston pinta-ala on 63 hehtaaria.


title: Mafalda Pereira

text: Mafalda Mendes Pereira (s. 27. lokakuuta 1976) on portugalilainen entinen freestylehiihtäjä.


title: Mafalda Pereira

text: Pereira kilpaili kaudella 1996–1997 ensin Euroopan cupissa kolme kilpailua sijoittuen jokaisessa hypyissä kolmanneksi. Hän osallistui kyseisellä kaudella myös ensimmäisiin maailmancupin kisoihinsa, joissa hän oli mukana yksitoista kertaa vuosina 1996–1999. Pereiran paras sijoitus maailmancupin osakilpailussa oli viides tila, jonka hän saavutti hypyissä Blackcombissa 1998. Hän osallistui lajiin myös Naganon olympialaisissa 1998, joissa hän oli 21. paras.


title: CPanel

text: cPanel on yhdysvaltalaisen cPanel Inc:n kehittämä Unix-pohjainen sovellus, jolla voidaan ylläpitää niin sanottuja hosting-palveluita. Ohjelmiston infrastruktuuri tarjoaa välineet www-sivujen ylläpitäjille, jälleenmyyjille ja loppukäyttäjille. cPanel on saatavissa seuraaville käyttöjärjestelmille: CentOS, Red Hat Enterprise Linux (RHEL), CloudLinux. Viimeisin 11.30 versio tukee myös FreeBSD -käyttöjärjestelmää. cPanel tarjoaa sovellusrajapinnan seuraaville palveluille Apache, PHP, MySQL, PostgreSQL, Perl ja BIND (DNS). Sähköpostituki on seuraaville POP3, IMAP, SMTP.


title: CPanel

text: cPanel toimii sekä yksityisillä että myös jaetuilla palvelimilla. Ohjelmiston ominaisuuksiin kuuluvat muun muassa tiedostojenhallinta, tietokantojenhallinta, DNS-hallinta. Ominaisuuksia voi laajentaa cPanel -järjestelmän kautta asennettavilla lisäosilla. Lisäosina on saatavissa muun muassa CMS-järjestelmiä sekä foorumeita.


title: Thomas Ian Nicholas

text: Thomas Ian Nicholas (s. 10. heinäkuuta 1980) on yhdysvaltalainen näyttelijä. Hänet tunnetaan kansainvälisesti roolistaan Kevin Myersinä "American Pie" -komediaelokuvissa.


title: Y. M. Biese

text: Yrjö Moses Jalmari (Y. M.) Biese (4. tammikuuta 1903 Helsinki – 7. marraskuuta 1983) oli suomalainen kielitieteilijä, Helsingin yliopiston dosentti vuodesta 1932, Turun yliopiston englannin kielen professori vuodesta 1946.


title: Y. M. Biese

text: Biese oli myös Helsingin suomalaisessa normaalilyseossa ruotsin, latinan ja kreikan tuntiopettajana 1924–1928 sekä ruotsin ja englannin yliopettajana 1928–1948.


title: Y. M. Biese

text: Biese laati muun muassa oppikouluissa pitkään käytössä olleita englannin kieliopin oppi- ja harjoituskirjoja.


title: Janita (yritys)

text:
Janita Oy on Seinäjoella toimiva naisten jalkineita valmistava yritys. Sen perusti 1959 teollisuusneuvos Kalevi Salmi (1937–2010) nimellä Suomen Kenkätehdas Oy. Yrityksen toimintaa jatkavat hänen poikansa Jari ja Jarmo Salmi. Jalkineiden valmistuksessa he edustavat neljättä sukupolvea, sillä jo Kalevi Salmen isä ja isoisä olivat suutareita.
Lapväärtissä syntynyt Kalevi Salmi tutustui teolliseen kengänvalmistukseen ensin Tampereella ja sitten Kankaanpäässä. Hän aloitti kenkäkaupan Seinäjoen kauppatorilla 1958, ja pian ryhtyi myös valmistamaan kenkiä. 1960-luvun lopulla Salmen kenkätehdas työllisti jo lähes 30 työntekijää. Salmi päätti eriyttää kenkäkaupat ja valmistuksen ja rakennutti 1985 uuden 200 työntekijän kenkätehtaan Seinäjoelle. Valmistavan yrityksen nimeksi tuli siihen saakka tuotemerkkinä käytetty Janita Oy.


title: Janita (yritys)

text: Janita Oy:n tuotannosta lähes 90 prosenttia menee vientiin, etupäässä Venäjälle, Baltian maihin, Ruotsiin ja Norjaan. Yritys aloitti vientitoiminnan vuonna 1967 ensin Ruotsiin ja 1974 Neuvostoliittoon. Tuolloin idänkauppaan tehtiin kenkiä suuria määriä, kun taas nyt Venäjän-viennissä panostetaan korkeaan laatuun. Yrityksen lippulaivatuotteita ovat lammasturkiksella vuoratut pitkävartiset naisten saappaat.


title: Janita (yritys)

text: Vuonna 1997 Janita Oy sai Tasavallan Presidentin kansainvälistymispalkinnon.


title: Singaporen tiedekeskus

text:
Singaporen tiedekeskus (Science Centre Singapore, SCS) on tiedekeskus Singaporen Jurongin saarella. Sen tuhat eri näyttelykohdetta on suunnattu etenkin lapsille. Siellä on myös Imax-teatteri ja lumikeskus, jossa voi harrastaa talvisia lajeja ympäri vuoden.
Keskuksessa käy vuosittain yli miljoona kävijää


title: Villa Sandelius

text: Villa Sandelius on vuonna 1914 rakennettu entinen Kotkan kaupungin vesijohtolaitoksen veden pumppaamo ja vedenpuhdistuslaitos.


title: Villa Sandelius

text: Konehuoneena toimi rakennuksen alakerta, joka sisälsi pumppuhuoneen, suodatushuoneen, mittarien tarkistushuoneen, korjaushuoneen ja porraskäytävän. Yläkerrassa oli kone- ja putkimestarin huoneet, laitoksen johtajan konttorihuone sekä koneenhoitajan kammari.


title: Villa Sandelius

text: Rakennus muutettiin vuoden 1950 alkupuolella Kotkan kaupungin vesijohtolaitoksen työntekijöiden asunnoiksi. Alakertaan rakennettiin kaksi asuntoa ja yläkertaan kaksi. Asunnot ovat edelleen käytössä vuokra-asuntoina.


title: Villa Sandelius

text: Kotkan kaupungin vesijohtolaitos, nykyinen Kymen Vesi Oy, möi kiinteistön aikoinaan Kotkan kaupungille. Kotkan kaupunki möi rakennuksen vuonna 2011 Santalahden perheelle, jolloin rakennus sai nimen Villa Sandelius.


title: Villa Sandelius

text: Sandelius-sukunimi johtaa Kustaviin ja sieltä edelleen Merimaskuun. Sandelius-sukunimi muutettiin vuonna 1923 muotoon Santalahti.


title: Tsekinvuoristokoira

text:
Tsekinvuoristokoira ("Český horský pes") on tšekkiläinen koirarotu.
Tsekinvuoristokoiran kirsu on musta. Huulet ovat voimakkaat ja hampaissa on joko leikkaava tai tasapurenta. Soikionmuotoisten ruskeiden silmien ilme on tyyni ja ystävällinen. Pitkät, kolmionmuotoiset ja riippuvat koirat ovat korkealle ja toisistaan etäälle asettuneet. Niska on keskipitkä, voimakas ja lihaksikas ilman löysää kaulanahkaa.


title: Tsekinvuoristokoira

text: Runko on hieman pitkänomainen. Selkä on suora ja kiinteä, ja rintakehä pitkä ja soikea. Vatsalinja on hieman ylösvetäytynyt. Raajat ovat pitkät, suorat ja voimakkaat. Käpälät ovat suuret ja soikeat. Runsaskarvainen häntä on selkälinjan tasolle kiinnittynyt. Koiran ollessa levossa häntä riippuu alhaalla, mutta vastaavasti sen ollessa iloinen tai jännittynyt se kaartuu sirpinmuotoisena selän ylle.


title: Tsekinvuoristokoira

text: Karvapeite on tiheä, suora, jäykkä ja n. 10 cm pitkä; se on lyhyempi päässä ja eturaajoissa. Väritys on valkoinen ruskein, mustin tai muunvärisin merkein. Kuten pyreneittenmastiffilla, myös tällä rodulla pää on aina värillinen, vaikka rungon värimerkit ovatkin epäsäännölliset.


title: Tsekinvuoristokoira

text: Urosten säkäkorkeus on 62-70 cm ja paino 32-40 kg; narttujen vastaavat mitat ovat 58-66 cm ja 28-36 kg.


title: Tsekinvuoristokoira

text: Tsekinvuoristokoira on miellyttävä, ystävällinen, itsevarma ja eloisa. Se on melko helppo kouluttaa eikä sen tule olla aggressiivinen. Se pitää lapsista ja tulee hyvin toimeen muiden koirien ja eläinten kanssa.


title: Tsekinvuoristokoira

text: Rotua alettiin jalostaa 1970-luvulla slovakiancuvacista ja Kanadasta tuoduista rekikoirista, ja ensimmäinen pentue syntyi vuonna 1977. Se on monipuolinen harrastus- ja työkoira, joka jalostettiin vuoristo-olosuhteita varten. Se sopii esimerkiksi pelastus-, paimen- ja vahtikoiraksi, mutta se on nykyisin lisäksi suosittu seurakoira.


title: Tsekinvuoristokoira

text: Rotu elää keskimäärin 11-12 vuotta.


title: Tsekinvuoristokoira

text: Eloisana ja energisenä koirana tsekinvuoristokoiralla on suuri liikunnantarve, minkä vuoksi se tarvitsee aidatun alueen jolla liikkua vapaasti ja purkaa energiaansa. Sitä ei suositella kerrostaloon vaan se on onnellisimmillaan omakotitalon pihalla. Se nauttii pitkistä metsä- ja luontolenkeistä.


title: Meriwether Lewis

text: Meriwether Lewis (18. elokuuta 1774 – 11. lokakuuta 1809) oli yhdysvaltalainen tutkimusmatkailija, sotilas ja presidentti Thomas Jeffersonin yksityissihteeri. Parhaiten hänet tunnetaan vuosien 1804–1806 tutkimusretkestä, jota hän johti William Clarkin kanssa. Lewisista tuli retkikunnan ansiosta julkisuuden henkilö. Pohjois-Amerikan mantereen länsirannikolle tehdyn matkan jälkeen presidentti Jefferson nimitti Lewisin Louisianan territorion kuvernööriksi. Monet virassa tehdyt virheet vähensivät kuitenkin nopeasti Lewisin suosiota kansan ja Yhdysvaltain uuden presidentin James Madisonin silmissä.


title: Meriwether Lewis

text: Lokakuussa 1809 Lewis menehtyi ampumahaavoihin eräässä tennesseeläisessä majatalossa ollessaan matkalla New Orleansista Washingtoniin tapaamaan Jeffersonia. Ampumistapauksen syyksi on epäilty joko itsemurhaa tai Lewisiä vastaan suunnattua salaliittoa.


title: Meriwether Lewis

text: Lewis syntyi 1774 Albemarlen piirikunnassa Virginiassa walesilaista sukuperää olevan luutnantti William Lewisin ja englantilaissyntyisen Lucy Meriwetherin poikana. Perhe oli asettunut asumaan ensimmäisten joukossa Albermarleen ja solminut pitkäaikainen ystävyyssuhteen muihin Virginiaan muuttaneisiin siirtolaisiin. Näiltä ajoilta alkoi Lewisin elinikäinen ystävyys tulevaan presidenttiin Thomas Jeffersoniin, joka asui lähellä sijainneessa Monticellon kartanossa.


title: Meriwether Lewis

text: William Lewis kuoli keuhkokuumeeseen, kun Meriwether oli viisivuotias. Lucy Meriwether avioitui hyvin pian uudelleen kapteeni John Marksin kanssa. Vuonna 1780 perhe muutti Georgiaan, jossa nuori Meriwether asui 3–4 vuotta. Tuona aikana hän tutustui rajaseudun karuun elämään ja kehitti taitojaan metsästäjänä ja eränkävijänä. Jo varhaisina vuosinaan Lewis oli kiinnostunut luonnonhistoriasta, mistä kehittyi elinikäinen tutkimuskohde. Hän oppi äidiltään vanhan kansan tietoja villeistä yrteistä, jotka soveltuivat lääketieteelliseen käyttöön. Monilla retkillään Meriwether kohtasi cherokee-intiaanieja, jotka paheksuivat siirtolaisten tunkeutumista heidän mailleen.


title: Meriwether Lewis

text: Lewis palasi 13-vuotiaana Virginiaan opiskelemaan. Virginian lain mukaan hän oli esikoisoikeudensa turvin perinyt isänsä 8 neliökilometrin maatilan, 529 puntaa käteistä rahaa, 24 mustaa orjaa ja 147 gallonaa viskiä. Meriwetherin isän vanhemmasta veljestä Nicholas Lewisistä tuli pojan holhooja. Yksi Meriwetherin opettajista oli kirkkoherra Matthew Maury, tähtitieteilijä ja historioitsija Matthew Fontaine Mauryn eno. Matematiikan, latinankielen ja muiden kouluaineiden ohella nuori Lewis osallistui tanssitunneille, koska tanssitaitoa pidettiin korkeassa arvossa virginialaisessa seuraelämässä. Hän opetteli myös ratsastamaan ja nyrkkeilemään.


title: Meriwether Lewis

text: Vuonna 1792 Lewisistä tuli isältään perimänsä plantaasin päämies Locus Hillissä. Hän kuitenkin kyllästyi nopeasti tilanomistajan rajoitettuun elämään ja halusi liikkuvamman työn. Samana vuonna Lewisin isäpuoli John Marks kuoli ja hänen äitinsä palasi Georgiasta Locus Hilliin. Vuonna 1795, palveltuaan jonkin aikaa Virginian miliisissä, Lewis liittyi Yhdysvaltain vakinaiseen armeijaan. Hän palveli aluksi kenraali Anthony Waynen alaisuudessa, mutta sai myöhemmin siirron tarkka-ampujaksi, joita johti kapteeni William Clark. Miehet ystävystyivät ja Lewis ylennettiin 1799 luutnantiksi ja myöhemmin kapteeniksi. Seuraavan vuosisadan alussa hän työskenteli jalkaväen upseerina ja talouspäällikkönä.


title: Meriwether Lewis

text: Lewis sai kiitosta rehellisyydestään ja perusteellisuudestaan, mutta myös moitteita, jotka koskivat hänen turhamaisuuttaan, syviä masennuskausiaan ja alkoholinkäyttöään..


title: Meriwether Lewis

text: Vuonna 1801 Thomas Jefferson nousi Yhdysvaltain presidentiksi. Virkaanastujaisten yhteydessä uusi presidentti nimitti Lewisin yksityissihteerikseen. Valkoisessa talossa Lewis oppi paljon diplomatiasta, valtiomiestaidoista ja kansallisesta politiikasta. Jeffersonin mielessä oli jo ennen hänen presidenttikauttaan kehittynyt ajatus tutkimusretkikunnan lähettämiseksi läntisen Yhdysvaltain kartoittamattomille alueille. Ryhmän vetäjäksi hän päätti valita Lewisin, joka oli luotettava, johtamiskykyinen ja erämiestaidoiltaan erinomainen. Jeffersonin lainopillinen neuvonantaja Levi Lincoln ei ollut tyytyväinen valintaan. Hän piti Lewisiä aivan liian äkkipikaisena henkilönä, jolla oli taipumus ottaa tarpeettomia riskejä.


title: Meriwether Lewis

text: Jefferson laati joukon yksityiskohtaisia määräyksiä, jotka hahmottelivat matkan tärkeyttä ja sen tavoitteita. Hän palkkasi myös viisi eri tieteenalojen asiantuntijaa opettamaa Lewisille botaniikkaa, zoologiaa, kemiaa, paleontologiaa ja monia muita taitoja, joita matkan aikana tarvittaisiin. Näin pyrittiin takaamaan tutkimusmatkan tieteellisen päämäärän onnistuminen.


title: Meriwether Lewis

text: Retkikunnan johtajuus oli kuitenkin yhdelle miehelle liian vaativa tehtävä. Lewisille päätettiin valita kumppaniksi joku kokenut eränkävijä, joka jakaisi puolet vastuusta, osaisi piirtää karttoja ja pystyisi sopeutumaan erilaisiin olosuhteisiin. Lewis muisti Clarkin ja päätti ehdottaa tälle yhteisjohtajuutta tutkimusmatkan toisena vetäjänä. Clark oli vetäytynyt armeijasta 1796 ja ryhtynyt auttamaan Indianan territoriossa asuvaa veljeään kenraali George Rogers Clarkia tämän vaikeissa finanssiasioissa. Kuultuaan Lewisiltä tulevasta matkasuunnitelmasta Clark oli valmis ottamaan tehtävän vastaan. Kapteenit täydensivät sopivasti toisiaan, ja heidän keskinäinen luottamuksensa oli kehittynyt vankkumattomaksi jo kauan ennen tutkimusmatkaa.


title: Meriwether Lewis

text: Toukokuun puolivälissä 1804 tutkimusretkikunta aloitti purjehduksensa St. Louisista Missourijokea pitkin luoteeseen. Lewis oli tuolloin 30-vuotias ja Clark häntä neljä vuotta vanhempi. He olivat vastuussa presidentti Jeffersonin suuren unelman täyttymisestä ja 43:sta alaisenaan työskentelevästä miehestä. Puolentoista vuoden aikana retkikunta tapasi kymmeniä intiaaniheimoja ja yritti lähestyä näitä diplomaattisin keinoin. Ensimmäisen talven tutkimusmatkaajat viettivät Pohjois-Dakotaan rakentamassaan Fort Mandanissa ja jälkimmäisen Tyynenmeren rannikolla Fort Clatsopissa. Lewis oli matkan aikana lumoutunut intiaaneista, kasveista, eläimistöstä, fossiileista, geologisista muodostelmista ja topografiasta, joista kaikista hän kirjasi lukuisia merkintöjä päiväkirjaansa.


title: Meriwether Lewis

text: Lewis pyrki tunnollisesti vastaamaan retkikunnan hyvinvoinnista. Joskus hän saattoi tehdä vääriä diagnooseja tietämyksen vähäisyyden vuoksi. Malaria, punatauti ja erilaiset paiseet sekä paleltumat muodostivat suurimman osan matkan varrella ilmenneistä vitsauksista. Yksi retkikunnan jäsenistä menehtyi todennäköiseen vatsakalvontulehdukseen. Matkan aikana Lewis ehti toimia niin kirurgina kuin synnytyslääkärinäkin. Suosituin hänen parannuskeinoistaan oli suoneniskentä. Lewisin antama lääkitys koostui lähinnä kiniinistä, oopiumista, laudanumista, vatsantyhjennystä eristävistä pillereistä ja elohopeasta, jota tuolloin vielä käytettiin sukupuolitauteihin.


title: Meriwether Lewis

text: Kun retkikunta palasi elokuussa 1806 heitä juhlittiin suurina kansallisina sankareina. Presidentti ilmoitti tyytyväisyytensä matkan lopputulokseen. Keräämistään näytteistä ja tiedoista huolimatta Lewisiä parjattiin myöhemmin siitä, ettei hän ollut kyennyt löytämään suoraa vesireittiä tasangoilta Tyynellemerelle. Hän sai kritiikkiä myös siitä, ettei ollut pystynyt luomaan diplomaattisia liittoutumia eri intiaanikansojen välille.


title: Meriwether Lewis

text:
Lewis sai palkkioksi kuusi km² maata ja 7 262 dollaria. Vuonna 1808 Jefferson nimitti hänet Louisianan territorion kuvernööriksi toisiin tehtäviin siirretyn James Wilkinsonin tilalle. Lewisin poliittinen ura ei käynnistynyt kuitenkaan toivotulla tavalla. Hänen ominaisuutensa olivat sopineet paremmin retkikunnan johtoon.
Louisianan territorion keskuspaikka St. Louis oli vielä rauhatonta rajaseutua, jossa vallitsevin liiketoiminta oli turkiskauppa. Lewisin edeltäjä Wilkinson oli tehnyt rahaa myöntämällä laittomia kauppalisenssejä niin koti- kuin ulkomaisillekin kauppiaille. Monet St. Louisiin työntyneet uudet asukkaat olivat kiinnostuneita riistämään maat niiden entisiltä ranskalaisilta omistajilta. Lewis joutui työskentelemään köyhien ja varakkaiden ihmisten välissä. Suurin osa hänen työstään meni maa-asioista syntyneiden erimielisyyksien sovittelussa.


title: Meriwether Lewis

text: Wilkinsonin aikakaudella Louisianan territorion rikollisuus ja korruptio olivat lisääntyneet. Lewis halusi puhdistaa alueen maineen, mutta joutui työssään nopeasti poliittisten vihamiesten ympäröimäksi. Territorion sihteerinä toimineen luutnantti Frederick Batesin pyrkiessä lisäämään alueen siirtolaisasutusta halusi Lewis lisätä alueen turkiskauppaa ja pitää siirtolaiset loitolla. Alueellisissa kiistoissa Lewis joutui riitoihin Batesin lisäksi edeltäjänsä ja entisen korkeantason kenraalin Wilkinsonin kanssa. Näkemyserot Yhdysvaltain laajenemisesta johtivat siihen, että Bates aloitti vehkeilyn Lewisiä vastaan ja loukkasi häntä julkisesti.


title: Meriwether Lewis

text: Kun uusi presidentti James Madison astui Jeffersonin tilalle 1809, Lewisin asema muuttui nopeasti huonommaksi. Hän oli ehtinyt erottaa useita territorion viranhaltijoita, jotka kenraali Wilkinson oli nimittänyt virkaansa. Yksi Lewisin erehdyksistä oli osallistua erään paikallisen turkisyhtiön rahoitukseen hallituksen varoilla. Bates hankki todisteita Lewisin valtionvarain väärinkäytöstä ja kertoi asiasta Madisonille. Tulehtunut tilanne johti Lewisin lisääntyneeseen alkoholin ja oopiumin käyttöön ja hänen suosionsa jyrkkään laskuun.


title: Meriwether Lewis

text: Syyskuun alussa 1809 Lewis päätti lähteä Washingtoniin puhdistaakseen maineensa. Laivamatkalla Mississippijokea New Orleansista kohti Washingtonia aluksen miehistö raportoi Lewisin yrittäneen riistää hengen itseltään kahdesti. Syyskuun puolivälissä Lewis keskeytti matkansa ja hänen kerrottiin saapuneen sekavassa mielentilassa Fort Pickeringiin (nykypäivän Memphisissä, Tennesseessä). Paikalle samaan aikaan saapunut Chiskasaw-nationin intiaaniasiamies majuri James Neelly oli kiinnittänyt huomiota Lewisin huonoon kuntoon. Linnakkeen komentaja kapteeni Gilbert Russell oli huomannut saman ja kieltänyt Lewisiä jatkamasta matkaansa kunnes hänen vointinsa parantuisi.


title: Meriwether Lewis

text: Fort Pickeringissä Lewis kirjoitti vaikeasti tulkittavan kirjeen presidentti Madisonille. Syyskuun 29. päivä hän päätti jättää linnakkeen ja matkustaa maitse Washingtoniin. Vuokrattuaan kaksi ratsua Lewis jätti linnakkeen ja lähti ratsastamaan Natchez Tracen erämaatietä palvelijansa Pernierin kanssa. Majuri Neelly palvelijoineen liittyi seuraan ja kertoi tulevansa myös Washingtoniin. Muutaman päivän ratsastamisen jälkeen seurue jakaantui. Lewis ja hänen palvelijansa jatkoivat matkaansa läheiseen maalaismajataloon, jonne Neelly lupasi saapua myöhemmin. Paikka sijaitsi Hohenwaldissa, noin 110 kilometrin päässä Nashvillesta ja tunnettiin nimellä Grinder's Stand.


title: Meriwether Lewis

text: Majatalon isännän ollessa matkoilla rouva Priscilla Grinder vastasi Lewisin hyvinvoinnista. Kun Lewis vetäytyi vuokraamaansa huoneeseen jäi rouva Grinder nukkumaan talon keittiöön. Lewis kuului kävelevän huoneessaan ja puhuvan itsekseen matalalla äänellä. Varhain aamulla 11. lokakuuta Lewisin huoneesta kantautui kaksi laukausta ja niiden perään heikko ääni, joka pyysi vettä juotavaksi.


title: Meriwether Lewis

text: Majatalon emäntä lähetti lapsensa hakemaan Lewisin palvelijaa tallista, jossa tämä yöpyi. Pernier löysi isäntänsä verissään lattialle levitetyltä biisonintaljalta. Lewisillä oli kaksi ampumahaavaa päässä ja rinnassa. Lisäksi hänen vartalonsa oli viillelty partaveitsellä päästä jalkoihin. Lewis oli yhä hengissä ja sanoi heikolla äänellä: ""En ole pelkuri, vaan niin vahva, mutta kuoleminen on vaikeaa!""


title: Meriwether Lewis

text: Myohemmin saman aamun aikana Lewis menehtyi haavoihinsa. Hän oli kuollessaan 35-vuotias. Aamupäivällä majuri Neelly saapui paikalle ja hautasi ruumiin. Lewis Hautapaikka löytyy läheltä nykypäivän Natchez Tracen kansallista historiallista polkua (Natchez Trace National Historic Trail), joka kulkee ohi paikan, jossa hän menehtyi.


title: Meriwether Lewis

text: Monet historioitsijat uskovat, että Lewis kärsi psyykkisestä sairaudesta ja riisti hengen itseltään masennuksen seurauksena. Nämä päätelmät perustuvat lähinnä Thomas Jeffersonin antamiin lausuntoihin. Jefferson, joka oli tuntenut Lewisin nuoresta pitäen, kertoi Lewisin suvussa esiintyneestä mielen sairaudesta, joka ilmeni jaksottaisena masentuneisuutena ja luulosairautena. Tämä todistus jätti taakseen kuvaukset tapahtumista, jotka olivat sattuneet hieman ennen Lewisin kuolemaa. Entisen Yhdysvaltain presidentin lausunnoilla oli paljon suurempi painoarvo kuin majatalonpitäjän vaimolla ja palvelijalla. Myös William Clark, joka oli johtanut tutkimusmatkaa Lewisin kanssa, hyväksyi itsemurhateorian.


title: Meriwether Lewis

text: Epidemiologi Reimert Ravenboltin mukaan Lewisillä oli syfilis, joka oli tarttunut intiaaninaisista tutkimusretken aikana ja oli todellinen syy Lewisin masennukseen ja itsemurhaan. Tautia ei kuitenkaan ole diagnoitu. Tutkimusretken jäsenet olivat kertoneet Lewisin varoitelleen heitä usein sukupuolitaudeista, jotka saattoivat tappaa kantajansa varhaisessa keski-iässä. Päiväkirjaansa Lewis oli kirjoittanut, ettei tiennyt mitään vastenmielisenpää kuin nuo alastomat ja likaiset intiaanikylien lutkat.


title: Meriwether Lewis

text: Suurin osa Yhdysvaltain kansalaisista uskoi Lewisin joutuneen murhan uhriksi. Erään teorian mukaan Natchez Tracen alueella liikkuneet lainsuojattomat surmasivat Lewisin. Myös majatalonpitäjä Robert E. Grinderiä yritettiin yhdistää verityöhön. Grinder oli aiemmin ollut syytettynä murhasta, mutta vapautettu todisteiden riittämättömyyden vuoksi. Yleisin mielipide oli, että Lewis murhattiin hänen poliittisten vastustajiensa toimeksiannosta. Monet uskoivat, että korruptoitunut kenraali Wilkinson oli järjestänyt salamurhan. Kenraali oli tapahtuman aikaan kuitenkin yli 6 000 kilometrin päässä Ginner's Standista, joten pitävää näyttöä häntä vastaan ei ollut.


title: Meriwether Lewis

text: Nykyajan monet historioitsijat ovat tuoneet salaliittoteorian uudelleen esille. Liiton varsinaiset kehittäjät ovat heidän näkemyksensa mukaan olleet kenraali Wilkinson ja presidentti Jeffersonin varapresidenttinä toiminut Aaron Burr. Kirjassaan "The Jefferson Conspiracies: A President's Role in the Assassination of Meriwether Lewis" tutkija David Leon Chandler yhdistää salaliittoon myös Jeffersonin. Chandler uskoo Lewisin löytäneen Wilkinsonia koskevaa salaista tietoa, joka paljastuessaan olisi tuhonnut myös Jeffersonin maineen. Tätä todistusaineistoa Lewis oli viemässä Washingtoniin.


title: Meriwether Lewis

text: Saman teorian mukaan Fort Pickeringin komentajana toiminut kapteeni Russell ja intiaaniasiamies Neelly olivat kuuluneet salaliittoon. Heidän silminnäkijähavaintonsa ja raporttinsa voimakkaasti päihtyneestä Lewisistä olivat tekaistuja. Majuri Neelly oli päässyt intiaaniasiamieheksi Wilkinsonin myötävaikutuksella ja oli tämän lähimpiä ystäviä. Hänen osallisuutensa Lewisin kuolemaa edeltäviin tapahtumiin onkin mietityttänyt monia tutkijoita. Neellyn ilmestymiseen Fort Pickeringiin samanaikaisesti Lewisin kanssa ei ole löydetty selitystä. Myös Neellyn liittymistä Lewisin matkaseuraksi Natchez Tracen tiellä pidetään outona, sillä majurilla ei pitänyt olla mitään asiaa Washingtoniin. Lewisin kuoleman jälkeen Neelly hautasi ruumiin pikaisesti ja saattoi tarkoituksella peittää ne yksityiskohdat, jotka mahdollisesti olisivat paljastaneet verityön murhaksi.


title: K. A. Weiste

text: K. A. Weiste Oy on Helsingin Pukinmäessä vuodesta 1924 toiminut joulukoristeisiin erikoistunut yritys. Se on Euroopan vanhimpia joulukoristevalmistajia ja nykyisin Pohjoismaiden ainoa.


title: K. A. Weiste

text: Weiste valmistaa muun muassa palloja, kelloja, punoksia, köynnöksiä, lamettaa, latvatähtiä, kransseja, kynttilämansetteja ja pieniä tekokuusia tuotemerkillä "Christmas Legend". Weisteen koristetuotannosta yli 80 prosenttia menee vientiin, erityisesti Isoon-Britanniaan, Ranskaan ja Venäjälle. Vientimaita on yhteensä yli 30. Weisteen tuotanto-ohjelmassa on yli tuhat artikkelia, joista 800 on vakiotuotteita ja 400–500 asiakaskohtaisia erikoistuotteita. Joulukoristemallistosta noin kolmannes uudistuu vuosittain.